text:
Hesin teksturin hóskar væl at siga fyri næmingunum. Fortel við egnum orðum, og nýt søguna sum dømi, meðan tosað verður um evnið.
Hugskot: Søgan kann gerast til leik. Næmingarnir kunnu leggja afturat og finna upp á, hvat hendi, eftir at maðurin kom aftur til ta vísu konuna. Segði hon kanska nei? Fekk hann okkurt annað? Lærdi hon hann okkurt?
Eingin veit við vissu, nær søgan er skrivað, ella hvaðan hon stavar.
1. Hvat var tað, sum fjakkarin vildi fáa frá tí vísu konuni? Gjørdi tað nakran mun, at hon gav honum steinin uttan at ivast? Hvat man konan hava hugsað, tá hon gav honum steinin? Hvat hugsa vit, tá vit geva øðrum gávur?
2. Um konan ikki hevði vitað, hvussu virðismikil steinurin var, hevði tað tá verið eins heiðurligt av henni at givið fjakkaranum steinin? Var tað ikki eitt sindur sjálvsøkið av fjakkaranum at biðja konuna geva honum steinin? Átti hann ikki at hugsað, at konan hevði uppiborið at eiga steinin sjálv?
3. Fjakkarin gav konuni steinin aftur, tí hann helt, at hon kundi geva honum nakað enn meira virðismikið. Hava tit nakrantíð fingið okkurt betri í býti fyri eina gávu?
4. Hví mátti fjakkarin geva konuni steinin aftur fyri at kunna fáa tað, sum vísa konan átti í sær? Kundi hann ikki havt varðveitt steinin og roynt at lært seg hetta sjálvur? Er fjakkarin eins vísur og konan, av tí at hann ber henni steinin aftur?
5. Fjakkarin vildi hava, at hin vísa konan gav honum tað, sum hon átti innan í sær. Men hvussu kunnu vit geva nakað frá okkum, sum er í okkum – missir konan tað so? Hvussu kann mann vita, hvat er í einum øðrum menniskja?
6. Halda tit, at vit kunnu læra nakað av fjakkaranum? Hvat?


c: text/html

text:
Men tú, verð tú verandi í tí, sum tú hevur lært, og sum tú ert vorðin sannførdur um, við tað at tú veitst, av hvørjum tú hevur lært tað, og við tað at tú frá barnsbeini kennir hinar heilagu skriftirnar, sum kunnu gera teg vísan til frelsu við trúnni á Krist Jesus. Ein og hvør gudinnblásin skrift er eisini nyttulig til lærdóms, til aganar, til rættleiðingar, til uppvenjingar í rættvísi, fyri at Guðs-menniskjan kann verða albúgvin, fullfør til eitt og hvørt gott verk (2 Tim 3,14-17).
Inngangur
Seinna Timoteusarbræv er eftir øllum at døma hitt síðsta brævið, sum Paulus skrivaði, áðrenn hann bleiv tikin av døgum vegna sína trúgv. Tað er mest sannlíkt, at brævið bleiv skrivað, meðan Paulus var fongslaður í Róm (uml. 64-65 e.Kr.). Brævið er sera persónligt – nakað, sum ein eisini kann vænta, tá ið talan er um hitt síðsta brævið til ein góðan vin og starvsfelaga. Paulus veit, at deyðin er nær:
Tí at nú er komið at teirri stund, at eg verði ofraður, og tíðin er komin, at eg fari avstað. Eg havi strítt hitt góða stríðið, havi fullrunnið skeiðið, havi varðveitt trúnna (2 Tim 4,6-7).
Og nú skrivar Paulus eina síðstu áminning til Timoteus og eggjar hann til at halda fast við gleðiboðskapin, sjálvt um tað ber líðing við sær. Paulus kallar Timoteus til at halda á við at stríða hitt góða stríðið, og í hesum samanhangi minnir Paulus hann á at halda fast við hinar heilagu skriftirnar.
Men hvussu er tað vorðið í dag? Kunnu vit eisini í dag snakka um heilagar skriftir? Ella er hetta bert nakað, sum hoyrir til fortíðina? Kundi Paulus við øðrum orðum sagt tað sama við okkum, sum hann eisini segði við Timoteus: At talan er um heilagar og gudinnblástar skriftir, sum kunnu gera okkum vís til frelsu við trúnni á Krist Jesus? Hetta er ein sera viðkomandi spurningur, tí at hann er avgerandi, tá ið tað snýr seg um kristna boðanarvirksemi. Hvussu kunnu vit t.d. snakka um frelsu og veking, um talan ikki er um heilagar og gudinnblástar skriftir? Hvat skal so gera okkum vís til frelsu?
Sola Scriptura
Fyri 500 árum síðani arbeiddu reformatorarnir m.a. við spurninginum um Bíbliunnar myndugleika. Teirra slagorð hesum viðvíkjandi var “sola Scriptura”, tvs. Skriftin aleina. Tá á døgum var tað nevniliga soleiðis, at man kundi rinda pening til hina rómverskkatólsku kirkjuna fyri at sleppa undan reinsingareldinum. Innan katólskan hugsunnarhátt var reinsingareldurin ein pínustaður, har ið sálin bleiv pínd og reinsað, áðrenn hon slapp inn í Himmalin. “Når pengen i kisten klinger, straks sjælen ud af skærsilden springer”, segði man.
Hetta var als ikki í tráð við Bíbliunnar læru sambært Luther, og hann reageraði tí eisini ímóti hesi læru. Men katólsku teologarnir undirstrikaðu, at Luther skuldi boyggja seg fyri pávanum og hansara rætti til at allýsa trúnna. Sambært teimum var Bíblian sera trupul at skilja, og tí var man eisini bundin at kirkjunnar og pávans útlegging av Bíbliuni. Tað er inn í henda samanhangin, at slagorðið hjá Luther ljóðar: “sola Scriptura” – Skriftin aleina! Ikki Skriftin, Pávin og kirkjan, men Skriftin aleina. Fyri reformatorarnir var tann avgerandi myndugleikin viðvíkjandi trúgv og læru Skriftin aleina. Í einum kendum játtannarriti (Konkordieformelen) siga teir m.a. soleiðis:
Vit trúgva, læra og játta, at hin einasta reglan og rættisnórurin, sum øll læra og allir lærarar skulu roynast og dømast eftir, eru hinar profetisku og ápostólsku skriftirnar í Gamla Testamenti og Nýggja Testamenti.
Luther sigur eisini:
Við Skriftini sum dómara skulu allir andar roynast í kirkjunnar ásjón. Millum kristin er tað nevniliga hetta, sum tørvur er á fram um alt annað: at tað stendur fast, at hinar heilagu skriftirnar eru eitt andaligt ljós, sum er nógv bjartari enn sjálv sólin.
Bíblian hevur altso tann endaliga myndugleikan í kristnu kirkjuni sambært Luther.
Myndugleiki
Men hvussu er tað í dag? Er Bíblian tann endaligi myndugleikin fyri okkum í dag? Finst nakar endaligur myndugleiki yvirhøvur? Og hvat er myndugleiki í grundini? Sambært einari leksikon verður orðið “myndugleiki” lýst sum førleikin og rætturin til at kunna avgera, hvussu tankarnir og atburðurin hjá øðrum skal vera. Og hetta er eisini ein góð lýsing av plássinum, sum Bíblian hevur í okkara lívi. Sambært okkara kristnu trúgv er tað nevniliga Bíblian, sum hevur førleikan til at avgera, hvussu tankarnir og atburðurin hjá kirkjuni og hinum einstaka kristna eigur at vera. “Sola Scriptura”, segði Luther. Skriftin aleina! Kristna kirkjan og trúgvin livir av og í Skriftini. Skriftin er føði og lív fyri okkum!
Rópa av kraft!
Men sjálvt um Bíblian sigur, at talan er um heilagar skriftir; sjálvt um Luther rópar sítt “Skriftin aleina”, so eru tað hóast hetta nógv menniskju í dag, sum halda, at Bíblian bara er ein gomul bók, sum ikki hevur so stóran týdning, og sum als ikki er heilag og gudinnblásin, soleiðis sum Paulus sigur. Hvussu kunnu vit so prógva fyri hesum menniskjum, at Bíblian er heilag skrift? Hvussu kunnu vit prógva, at nakað er heilagt – at Skriftin er gudinnblásin? Kanska er hesin myndugleikin ikki nakað, sum vit fyrst og fremst sjálvi skulu prógva. Tað kann Skriftin sjálv syrgja fyri, tá ið man boyggir seg fyri henni og harvið viðurkennur, at læran veruliga er frá Gudi (Jóh 7,17). Hesum viðvíkjandi sigur Erik Pontoppidan:
Men hvat skal tann gera, sum enntá ikki trýr, at Skriftin er Guds Orð? Hann skal einans royna at vera lýðin ímóti Orðinum og geva tess ávirkan pláss í sínum hjarta. Tá varnast hann skjótt, at tað hevur ein yvirnatúrligan og guddómligan mátt, anda og lív í sær til at upplýsa, sannføra, eggja, troysta og revsa samvitskuna.
Hetta má vera tað fyrsta – at hoyra gleðiboðskapin og at boða gleðiboðskapin! Vit eiga at gera, sum Jesaja profetur sigur: “Gakk tær niðan á hægsta fjall, tú, sum bert Zion gleðiboð; rópa av kraft, tú gleðiboðari Jerúsalems; rópa ekkaleysur, sig við Júdaborgir: ‘Sí, Guð tykkara!’” (Jes 40,9). Vit staðfesta Bíbliunnar myndugleika og sannleika við at prædika og útleggja Bíbliuna. Rópa av kraft, tú gleðiboðari Jerúsalems! Rópa av kraft, tú gleðiboðari Føroya! Bíbliunnar myndugleiki er fyrst og fremst nakað, sum skal proklamerast!
Andans gerningur
Bíblian forklárar okkum sjálv, hvat hon er. Talan er um heilaga og gudinnblásta skrift. Men álitið til hesa forkláringina botnar í síðsta enda í, um vit eru trúgvandi ella ikki, um vit hava Heilagan Anda ella ikki. Sjálv sigur Bíblian, at eingin kann koma til trúgv av sær sjálvum. Tað er altso eingin, sum brádliga sær, at Bíblian er Guds orð, um ikki Heilagur Andi fyrst og fremst sannførir viðkomandi um hetta. Reformatorarnir løgdu eisini dent á tað sama, nevniliga at eingin menniskja kann koma til trúgv og boyggja seg fyri Bíbliunnar myndugleika, uttan “testimonium Spiritus Sancti internum”, tvs. uttan Heilaga Andans innara vitnisburð. Tað, at vit viðurkenna, at talan um heilaga og gudinnblásta skrift, kemur altso sum ein fylgja av Heilaga Andans gerningi.
Frá Guds munni
Í 2 Tim 3,14-17 hava vit lisið, at talan er um heilagar skriftir, sum eru innblástar av sjálvum Gudi. Umsetingin av grikska orðinum θeόπveuσtoς (theópneustos), sum er blivið til gudinnblásin í okkara føroysku Bíbliu, er meira nágreiniliga umsett við orðinum gudanda. Hetta peikar á upprunan hjá Skriftini: Hon er gingin beinleiðis út frá Guds munni. Tað er Gud, sum er upprunin til Skriftina! Bíblian gevur eisini sjálv tann vitnisburð, at hon er Guds orð. Hvussu ofta lesa vit ikki, at tað stendur: “So sigur Harrin” (Ámos 1,3) ella: “Orð Harrans kom til mín soljóðandi” (Ez 13,1). Vit lesa eisini, tá ið Ezekiel bleiv kallaður til profet, at Gud sigur: “Men tú skalt tala orð míni til teirra” (Ez 2,7). Og vit hava eisini lisið, at Paulus sigur, at Skriftin er gudandað. Omaná hetta sigur Pætur, at tað, sum Paulus skrivar, eisini er heilag skrift: “…soleiðis sum eisini Paulus, okkara elskaði bróðir, eisini hevur skrivað til tykkara eftir tí vísdómi, sum honum er givin, líkasum hann eisini ger í øllum brævum sínum, tá ið hann í teimum talar um hesar lutir; í teimum er sumt torskilið, sum ókønir og støðuleysir brongla, soleiðis sum teir eisini gera við aðrar skriftir…” (2 Pæt 3,15-16). Pætur hevði altso lisið fleiri brøv hjá Paulusi. Og sambært Pæturi var talan ikki bara um brøv. Harafturímóti kallar hann brøvini hjá Paulusi fyri Ypaφὰς (graphas), tvs. skriftir. Hetta orðið verður brúkt 50 ferðir í Nýggja Testamenti, og í øllum førum sipar tað til Gamla Testamenti. Sostatt kunnu vit í hesum føri eisini siga, at Pætur kallar tað, sum Paulus hevur skrivað, fyri heilaga skrift á støði við Gamla Testamenti.
Guðs kraft til frelsu
Tað stutta av tí langa er altso, at Bíblian gevur okkum ferð eftir ferð og á ymiskan hátt tann vitnisburð, at hon er Guds orð. Og Paulus undirstrikar fyri Timoteus, at hetta Orðið kann gera menniskju vís til frelsu. Tað hevur máttin til at leiða menniskju til trúgv. Ella sum Paulus sigur í Róm 10,17: “So kemur tá trúgvin av tí, sum verður hoyrt; men tað, sum verður hoyrt, kemur gjøgnum orð Krists”, tvs. gleðiboðskapin um Jesus. Paulus sigur eisini: “Tí at eg skammist ikki við gleðiboðskapin, tí at hann er Guðs kraft til frelsu fyri hvønn tann, sum trýr” (Róm 1,16). Skriftin hevur altso ein íbúgvandi mátt, sum kann leiða menniskju til trúgv.
Øll Skriftin
Tá ið Paulus sigur: “Ein og hvør gudinnblásin skrift…” (2 Tim 3,16), so stendur πᾶσa Ypaφὴ (pása graphé) í griksku umsetingini. Hetta kann eisini umsetast til: øll skriftin. Paulus sipar altso til alla jødisku samlingina av heilagum skriftum. Hetta eru tær somu skriftirnar, sum vit hava í okkara Gamla Testamenti. Talan er altso um alla Skriftina.
Profetarnir siga: “So sigur Harrin!” (Jer 23,31). Jesus sigur: “Tí at ikki eru tað tit, ið tala, men andi faðirs tykkara, ið talar í tykkum” (Matt 10,20). Og Gud sigur við Móses: “Eg skal vera við munni tínum og kenna tær, hvussu tú skalt tala!” (2 Mós 2,12). Hetta vísur okkum, hvør tað er, ið talar í Bíbliuni, nevniliga Gud.
Skriftin er Gud-menniskjalig
Hóast hetta kann man tó ikki nokta, at Bíblian er ávirka av menniskjum. Um man t.d. lesur Matteus, Markus og Lukas, sær man skjótt, hvussu ymiskt teir skriva. Hetta kemst av, at Gud gjarna vil brúka menniskju, soleiðis, sum tey eru. Hann brúkar eisini persónleikan hjá t.d. ápostlunum. Hetta kemur sostatt eisini at seta sín dám á tað, sum verður skrivað. Ápostlunum og profetunum gevur Gud síðani ein boðskap at bera víðari og at festa á pappír. Vit lesa t.d. í Heb 1,1:
Eftir at Guð í forðum mangar ferðir og á mangan hátt hevði talað til fedrarnar gjøgnum profetarnar...
Hesir profetarnir virkaðu, sum Guds amboð við Heilaga Andans kraft. Gud íblásti teir og gav teimum ein boðskap til at bera víðari til fólkið. Gud hevur avgjørt at opinbera seg ígjøgnum skrift. Tí er Skriftin Gud-menniskjalig. Skriftin er Guds orð, tí Orðið er komið frá Gudi. Hon er menniskjalig, tí at hon er skriva av menniskjum. Tí kunnu vit siga, at hon er Gud-menniskjalig.
Carl Fr. Wisløff sigur:
Bíblian vitnar sjálv klárt um sín innblástur: "Ein og hvør gudinnblásin skrift..." (2 Tim 3,16). Harvið er tað sagt, at Guds Heilagi Andi var virkin á ein heilt serligan hátt, tá ið bøkurnar í Bíbliuni vórðu skrivaðar. Um hetta Andans virki eru tað serliga tvey ting at nevna. Fyri tað fyrsta var tað Heilagur Andi, sum kallaði profetarnar og ápostlarnar til at skriva. "Tá segði Harrin við Móses: "Rita hetta í bók..." (2 Mós 17,14). "Tað, sum tú sært, skriva tað í bók..." (Opb 1,11). Tá ið hetta kallið til at skriva kom yvir hinar heilagu rithøvundarnar, fylti Andin teir á ein heilt serligan hátt. Og tá ið teir ikki vóru undir hesum kallinum, vóru teir heldur ikki innblástir ella uttan feil. Tá kundu teir bæði hugsa og siga nakað skeivt, akkurát líkasum øll onnur... Fyri tað næsta fortaldi Andin teimum, hvat teir skuldu skriva, og hvussu teir skuldu skriva tað. Tað stendur nevniliga, at øll Skriftin er innblást av Gudi (2 Tim 3,16). Heilagur Andi hevur syrgt fyri, at Bíblian inniheldur akkurát tað, sum hon skal innihalda.
Guð er sannorðaður
Gud hevur skapað nakað fullkomið gjøgnum ófullkomin menniskju. Hann hevur vegleitt profetar og ápostlar soleiðis, at teir ikki gjørdu nakran feil, tá ið hann gav teimum íblástur til at skriva.
Hesum viðvíkjand sigur R. C. Sproul:
Um Bíblian er Guds orð, so kann hon ikki taka feil, tí at Gud tekur ikki feil. Um Bíblian tekur feil, so kann hon ikki vera Guds orð. Gud kann ongatíð verða sameindur við feilir.
Gud er fullkomin. Móses sigur t.d: “Hann er kletturin, fullkomin eru verk hans, tí at allir vegir hans eru rættlæti, trúfastur Guð uttan svik; rættvísur og rættlátur er hann” (5 Mós 32,4). Jóhannes ápostul sigur: “Guð er sannorðaður” (Jóh 3,33). Paulus sigur: “Guð skal vera sannorðaður, um so hvør ein maður er lygnari” (Róm 3,4). Vegna Guds eyðkenni kann hann tess vegna ongatíð knýtast at nøkrum, sum ikki er satt. Um vit siga, at Bíblian er Guds orð, tá inniber hetta harvið eisini, at Bíblian er sannorðað, tí at Gud er sannorðaður.
Men hvat meina vit so í grundini við, tá ið vit siga, at Bíblian er sannorðað, og at hon ikke tekur feil? Eg haldi, at hetta verður lýst nokkso væl í § 3 í reglugerðini hjá Dansk Bibel-Institut (DBI), har ið tað m.a. verður staðfest at:
Bíblian er, soleiðis sum hon upprunaliga varð givin, uttan feilir og mótsøgnir í øllum sínum útsøgnum, tá ið alt verður forstaðið soleiðis, sum Heilagur Andi og hinir bíbilsku rithøvundarnir hava ætlað tað.[1]
Avrit og avskrivingarfeilir
Men hvussu kunnu vit finna fram til hina upprunaligu meiningina, tá ið vit ikki hava hinar upprunaligu tekstirnar? Jú, Gud hevur hóast hetta syrgt fyri, at vit hava fingið fleiri avrit av upprunaskriftunum. Tað er ikki soleiðis, at Guds orð er horvið vegna avritingina. Tekstirnir hava verið sera væl varðveittir. Og avskrivingarlógin, sum var galdandi fyri hinar skriftlærdu jødarnar, sum tókust við hetta arbeiði, var eisini sera strang. Teir arbeiddu fyri at tryggja sær, at hinar 39 bøkurnar í Gamla Testamenti vórðu varðveittar í reinum líki. Teir[2] umringaðu t.d. hebraiska tekstin við at skriva viðmerkingar bæði við síðuna av og niðanfyri. Á henda hátt varð skribenturin tryggjaður væl og virðiliga ímóti at gera avskrivingarfeilir. Fyri at tryggja sær ímóti avskrivingarfeilum fekk hvør bók eisini eina kolofon, sum innihelt samanlagda talið av hjáljóðum, og hvar ið hin mittasti bókstavurin í bókini var staddur. Ymisk onnur støddfrøðilig amboð vórðu eisini brúkt av skribentunum til at endurskoða teirra arbeiði við.
Drivnir av Heilagum Anda
Í 2 Pæt 1,21 sigur Pætur:
Tí at onga tíð er nakað profetaorð borið fram av mannavilja, men menn frá Guði talaðu, drivnir av heilagum anda.
Profetarnir vóru drivnir av Heilagum Anda. Tað var Andin, ið segði við teir, hvat teir skuldu siga og skriva. Hetta gevur orðunum hjá profetunum guddómligan myndugleika. Teir søgdu tað, sum Gud segði. Á sama hátt hava orðini hjá ápostlunum guddómligan myndugleika. Í Luk 5,1 lesa vit, at Jesus talar Guds orð: “Men tað bar á, meðan mannamúgvan tyrptist um hann og lýddi á Guðs orð…” Jesus talar altso Guds orð. Og Jesus sigur síðani sjálvur við ápostlarnar: “Tann, sum hoyrir tykkum, hoyrir meg” (Luk 10,16). So teir tala altso eisini Guds orð.
Kanon
Bíblian er eitt savn av fleiri bókum og skriftum, sum eisini verða kallaðar kanon. Hetta orðið merkir málistokkur. Í frummkirkjuni varð hetta orðið brúkt fyri at peika á, hvør hin sanna kristna trúgvin var. Seinni varð orðið kanon eisini brúkt um innihaldsyvirlitið yvir bøkurnar, sum vórðu taldar við í Halgubók. Hví vórðu akkurát hesar 66 bøkurnar taldar við í Halgubók? Hvat var so serligt við teimum? Og hvat varð kravt av skriftunum, sum vórðu taldar við í Bíbliuna? Tað eru ju nógvar aðrar skriftir, ið man kann nevna. Summi hava kanska hoyrt um Evangeliið eftir Tummas, Judas og ikki at gloyma apokryfurnar. Hvussu kunnu vit vita, at tað vóru tær røttu skriftirnar, sum komu við, tá ið Bíblian varð savnað?
Gamla Testamenti
Orsøkin til at man hevur eina kanon er, tí at Gud hevur opinberað seg ígjøgnum summar skriftir, meðan aðrar skriftir ikki innihalda hansara opinbering. Kanon er altso ein samling av heilagum skriftum. Hesar skriftirnar eru einans við í kanon vegna teirra guddómliga myndugleika.
Gud hevur talað klárt og tíðiliga til menniskju upp ígjøgnum tíðina. Hann talaði t.d. til Móses, og Móses bar síðani Guds orð víðari til fólkið, sum síðani boygdu seg fyri myndugleikanum í hesum orðunum. Eitt dømi uppá hetta kunnu vit t.d. finna í 2 Mós 24,3-4:
Tá ið Móses kom aftur og kunngjørdi fólkinum øll orð Harrans og allar skipanirnar, svaraði alt fólkið við einari rødd og segði: “Øll boð Harrans vilja vit halda!” Tá skrivaði Móses orð Harrans niður…
Tað var bæði hin munnligi og skrivligi boðskapurin hjá profetunum, sum hevði guddómligan myndugleika fyri fólkið.
Bíblian hjá hinum fyrstu kristnu sá ikki út sum okkara Bíblia, tí at Nýggja Testamenti av góðum orsøkum ikki enn var skrivað. Tess vegna høvdu tey einans Gamla Testamenti, sum eisini var hin heilaga skriftin hjá jødunum. Í Gamla Testamenti kundu hini fyrstu kristnu lesa um hin lovaða Messias, sum nú hevði opinberað seg fyri teimum við sínum lívi, deyða og uppreisn. Hvørjar bøkur jødarnir roknaðu við í teirra Bíbliu var eftir øllum at døma fastlagt á Jesu døgum:
Hebraiska kanon (TaNaK)
Jesus góðtekur inndeilingina
Jesus góðtekur eisini sjálvur myndugleikan í Gamla Testamenti við at endurgeva frá teimum ymisku bókunum í Gamla Testamenti, tá ið hann lýsir sín gerning. Hetta síggja vit t.d. klárt og tíðiliga, tá ið Jesus hittir tveir menn, sum eru á veg til Emmaus:
Og hann segði við teir: “O, tykkara óvitugu menn og seinføru í hjarta til at trúgva øllum tí, sum profetarnir hava talað! Átti ikki Kristus at líða hetta og fara inn til dýrd sína?” Og hann byrjaði frá Mósesi og frá øllum profetunum og legði út fyri teimum í øllum skriftunum tað, sum skrivað var viðvíkjandi honum (Luk 24,25-27).
Hetta er eisini akkurát tað sama, sum hann ger, tá ið hann hittir lærusveinarnar aftaná sína uppreisn:
Men hann segði við teir: “Hetta eru tey orð míni, sum eg talaði til tykkara, meðan eg enn var hjá tykkum, at alt tað eigur at ganga út, sum er skrivað í Móselóg og profetunum og sálmunum um meg” (Luk 24,44).
Eina aðra staðni sigur Jesus: “…til tess at alt hitt rættvísa blóð skal koma yvir tykkum, ið úthelt er á jørðini líka frá blóði hins rættvísa Ábels til blóðs Sakaria Barakiasonar, sum tit drópu millum tempuls og altars” (Matt 23,35). Her talar Jesus um pínslaváttarnar í Gamla Testamenti. Vit lesa um Ábel í 1 Mósebók, sum er hin fyrsta bókin í hebraisku kanon, og vit lesa um Sakaria Barakiasonar í 2 Krýnikubók, sum er hin síðsta bókin í hebraiska kanon. Her talar Jesus altso um allar pínslaváttarnar líka frá byrjanini og til endan av hini hebraisku kanon. Soleiðis síggja vit eisini, at Jesus góðtekur sjálvur hina hebraisku inndeilingina í Gamla Testamenti: Lógin, Profetarnir og Skriftirnar. Hann góðtekur hina hebraisku kanon frá 1 Mósebók til 2 Krýnikubók. Hetta er akkurát tað sama sum at góðtaka okkara inndeiling frá 1 Mósebók til Málaki. Og tá ið Jesus sjálvur góðtekur Gamla Testamenti, so kunnu vit eisini við fullum frímóði seta okkum niður og lesa Gamla Testamenti sum Guds orð til okkum.
Nýggja Testamenti
Líkasum vit kunnu staðfesta guddómliga myndugleikan í Gamla Testamenti við tað, at Jesus sjálvur góðtekur tað, soleiðis hvílir guddómligi myndugleikin í Nýggja Testamenti eisini í sjálvum Jesusi. Tá ið Jesus talaði um sína burturferð, gav hann ápostlunum eisini eitt lyfti um, at Gud skuldi senda teimum Heilagan Anda, sum skuldi vegleiða teir til allan sannleikan:
Men talsmaðurin, heilagi andin, sum faðirin skal senda í mínum navni, hann skal læra tykkum alt og minna tykkum á alt, sum eg havi sagt tykkum” (Jóh 14,26).
Men tá ið hann kemur, sannleikans andi, tá skal hann vegleiða tykkum til allan sannleikan… (Jóh 16,13).
Sostatt er Nýggja Testamenti altso eitt úrslit av Andans leiðslu.
Og í Hebr 1,1 lósu vit:
Eftir at Guð í forðum mangar ferðir og á mangan hátt hevði talað til fedrarnar gjøgnum profetarnar, hevur hann við endan á hesum døgum talað til okkara gjøgnum sonin.
Í Gamla Testamenti talaði Gud gjøgnum profetarnar. Og sum hæddarpunktið av Guds opinbering talar hann so at enda til mannaættina gjøgnum sjálvan Jesus. Og tá ið Jesus síðani gevur ápostlunum lyftið um, at Andin skal læra og minna teir á alt tað, sum Jesus hevði sagt, tá vísir hetta okkum eisini, at Gud heldur á við at tala gjøgnum Jesus við at brúka ápostlarnar sum sendiboð í Krists stað. Teir koma jú ikki við nøkrum nýggjum boðskapi. Á hinari hondini halda teir á við at greina boðskapin, sum longu er givin við Jesu orðum og gerningum. Hetta er eisini orsøkin til, at Jesus kann siga um ápostlarnar: “Tann, sum hoyrir tykkum, hoyrir meg” (Luk 10,16). Soleiðis hava skriftirnar hjá ápostlunum eisini guddómligan myndugleika við tað, at hesin myndugleikin hvílir í sjálvum Jesusi. Og tað var eisini eitt eyðkenni, at skriftirnar, sum fingu pláss í Nýggja Testamenti, skuldu hava júst henda myndugleikan.
Nøkur serstøk eyðkenni
Jesus varð krossfestur uml. ár 30, og trý av evangeliunum vórðu eftir øllum at døma skrivaði síðst í 50´unum og fyrst í 60´unum. Hesi vóru: evangeliini eftir Mattæus, Markus og Lukas. Evangeliið eftir Jóhannes varð skrivað í uml. ár 80 – 85. Hesi fingu tíðliga ápostólskan myndugleika saman við Ápostlasøguni og teimum flestu brøvunum eftir Paulusi. Tað var tó ivamál um summar skriftir (t.d. Hebrearabrævið, Jákups bræv, 2 Pæturs bræv, Judasar brævið og brøvini eftir Jóhannes). Í uml. ár 200 var tað breið semja um, hvørjar bøkur skuldu verða taldar við í Nýggja Testamenti. Og á einum kirkjufundi í Hippo í ár 393 vórðu allar bøkurnar, sum vit hava í okkara Bíbliu, roknaðar við. Hetta sama var eisini galdandi, tá ið nýggjatestamentliga kanon varð viðgjørd fyri síðstu ferð á einum kirkjufundi í Kartago í ár 397. Her mugu vit tó minnast til, at tað ikki er kanon, sum gevur Skriftini myndugleika. Harafturímóti hevur Skriftin longu myndugleika í sær sjálvum. Hetta verður síðani játtað og góðtikið við kanon.
Skriftirnar, sum komu við í kanon, skuldu hava nøkur serstøk eyðkenni:
1. Samsvar við hina ápostólsku læruna. Her legði man dent á myndugleikan, sum Jesus hevði givið ápostlunum til at bera hansara orð víðari. Skriftin skuldi altso vera ápostólsk.
2. Søguligur nærleiki til Jesus-hendingina. Rithøvundurin skuldi vera eitt eygnavitni (t.d. Jóhannes) ella ein lærusveinur hjá einum eygnavitni (t.d. Lukas).
3. Omaná hetta kannaði man eisini, um ymisku samkomurnar góðtóku skriftirnar sum ápostólskar.
Hin lutherska læran peikar á, at kanon ikki er endaliga fastløgd einaferð med alla, men at kanon á hinari síðuni er opin. Hetta sigur man fyri at leggja dent á, at bøkurnar, sum eru í Bíbliuni, ikki eru har, tí at kirkjan hevur koyrt tær har, men tí at tær í sínum egna trúvirði og myndugleika hava víst seg at vera vitnisburðir um Guds opinbering. Tær hava so at siga kanoniserað seg sjálvar.
Endi
Bíblian er Guds orð. Hon er gudandað. Hetta er ein sannleiki, sum ferð eftir ferð verður staðfestur í Bíbliuni, bæði av Jesusi og hansara lærusveinum. Vitnisburðurin, sum Bíblian gevur um seg sjálva, er altso, at hon er Guds orð.
Í Sl 119,105 lesa vit:
Títt orð er ein lykt fyri fóti mínum, eitt ljós á gøtu míni.
Um vit nú at enda ímynda okkum, at vit eru á veg heim ígjøgnum eina myrka skóg mitt á nátt. Um vit tá ikki hava nakað ljós á gøtuni, villast vit skjótt av leið. Uttan eitt ljós í hesum myrkrinum detta vit skjótt um steinarnar og greinarnar á gøtuni. Uttan nakað ljós síggja vit ikki, um vit ganga rætta leið. Um vit á hinari síðuni hava eitt ljós hjá okkum, tá síggja vit, hvar okkara føtur stíga. Nú kunnu vit gleiva upp um steinarnar og greinarnar á gøtuni. Nú síggja vit, at gøtan, sum vit ganga á, er gøtan, ið førir okkum heim til húsa.
Á sama hátt er tað við okkara Bíbliu. Hon er eitt ljós í myrkrinum, sum vísir okkum vegin heim til himmals. Sambært Bíbliuni eru tað bert tveir vegir, sum menniskjan kann ganga á, nevniliga glatunarvegurin ella hin ævigi vegurin (Sl 139,24). Og Bíblian er okkara andaligi gps’ari. Hon vísir okkum, um vit eru á veg til glatan, og hon vísir okkum vegin, sum førir okkum heim til himmals.
Gud er nevniliga ein frelsandi Gud, sum vil leiga øll menniskju heim til sína ævigu nærveru. Tí hevur hann eisini givið heiminum eitt ljós – eitt guddómligt og frelsandi ljós, sum vísir øllum teimum, sum eru stødd í myrkrinum, vegin heim til staðin, sum ikki tørvar sól ella mána: Himmalin, har ið Guds dýrd skínur í allar ævir (Opb 21,23).
Tað er til henda staðin, Gud vil leiga okkum við sínum livandi og máttmikla orði. Gud vælsigni okkum tí til at liva eitt lív við einari opnari Bíbliu.
Keldur
Bruce, F. F. 1981. The New Testament Documents – Are They Reliable? Illinois: InterVarsity Press.
Chr. Højlund, Asger. 2017. Urimeligt godt nyt. Fredericia: Forlagsgruppen Lohse.
Kaiser, Walter C. (2001): The Old Testament documents: are they reliable & relevant? England, InterVarsity Press.
Lloyd-Jones, D. Martyn. 1971. Autoritet. København: Lohses Forlag.
Redse, Arne (1999): Mennesket i Guds verden, Bergen, Fagbokforlaget.
Schreiner, Thomas R. (2003): The New American Commentary: 1, 2 Peter, Jude. Nashville, Tennessee, Broadman & Holman Publishers.
Skrift & åbenbaring (1997): København, Credo Forlag.
Sproul, R. C. (2003): Defending Your Faith: An Introduction to Apologetics. Wheaton, Illinois, Crossway Books.
Wisløff, Carl Fr. (1946): “Jeg vet på hvem jeg tror!” Bergen, A.s. Lunde & Co.s Forlag.
[1] http://dbi.edu/wp-content/uploads/pdf/dbis-vedtaegter.pdf, egin umseting. Hetta er eitt sokallað ortodokst bíbliusýn.
[2] Her sipi eg serliga til masoretar, sum var ein bólkur av lærdum rabbinarum, ið vóru virknir frá ca. ár 500 – 1000 e.Kr., og sum eru kendir fyri at hava varðveitt ein hebraiskan tekst av Gamla Testamenti, sum eisini verður kallaður hin masoretiski teksturin.

robotstxt: allowed

filter: keep


text:
Ótolandi støða á Landssjúkrahúsinum
Kvinnur, sum hava funnið ein knykil í bróstinum, kunnu bíða í fleiri vikur eftir at fáa staðfest, hvørt hann er illkynjaður ella ikki. Hetta er sálarliga tungt, bæði fyri kvinnurnar og tey avvarðandi. Tí mugu vit vita, hvussu ætlanin er at loysa hendan trupulleikan.
Orsøkin til longu bíðitíðirnar til mammografi seinastu tíðina sigst vera tann, at bróstarøntgenlæknin, sum síðani á sumri 2016 hevur tikið sær av teimum klinisku mammografiunum á LS, nú er givin. Tær kvinnur, sum hava verið í tí óhepnu støðu at finna ein knykil í bróstinum seinastu tíðina, ganga tí í óvissu í fleiri vikur. Tær sleppa ikki til serlækna í Føroyum, og velja tær at fara uttanlands, mugu tær gjalda fyri hetta sjálvar. Við støði í tølum frá fyrrverandi serlækna á økinum verður mett, at tað í løtuni kunnu vera upp til 70 kvinnur, ið ganga og bíða eftir at sleppa framat til kanning hjá bróstarøntgenlækna.
Tað hevur verið at frætt í miðlunum, at serlæknar og heilsurøktarfrøðingar á økinum eru koyrd vegna ósemjur á LS, og at starvsfólk og sjúklingar eru hørm um hetta. Støðan á mammografi økinum verður í løtuni lýst sum ótolandi vegna vantandi støðufesti. Tær kvinnur, ið hava tørv á bróstarøntgenlækna (bæði í samband við kontrol og diagnostisering), vita hvørki nær ella hvar kanningar og viðgerðir fara fram. Tí hava vit tørv á at fáa greiðu á, hvussu langa tíð vit kunnu góðtaka, at ein kvinna skal bíða, frá tí hon hevur fingið ávísing frá kommunulækna, til hon sleppur framat hjá einum bróstarøntgenlækna. Og hvussu hetta økið verður skipað í framtíðini fyri at tryggja at diagnostisering av bróstkrabba aftur kemur í eina fasta legu, har sjúklingurin ikki skal bíða ov leingi eftir at sleppa til kanning, sigur Djóni Nolsøe Joensen í §52a fyrispurningi til landsstýriskvinnu við heilsu- og innlendismálum Sirið Stenberg.
Les fyrispurningin her.
« aftur


text:
Nýggj kollveltandi veiðiskipanin frá Scanmar
Scanmar, ein av heimsins leiðandi veitarum innan veiðiskipanir, presenterar nýggja útgávu av ScanBas – ScanBas 365.
Frá fyrstan tíð, hevur Scanmar altíð arbeitt tætt saman við mest royndu sjómenn, og tey best útgjørdu royndarstøðir í heiminum. Gjøgnum okkara tætta samband við mest vitandi aktørar á økinum, hava vit lært hvørjar trupulleikar teir renna seg í, og miðja í móti at skapa vørur ið best kunnu loysa tey.
Nýggja ScanBas 365 umboðar ein varða í hesi jagstran. Ein nýmótans brúkaraflata, modulir og fleksibilitet við skjótum og løttum sensor justeringum, sum eisini hevur eina nýggja víðkaða tracking-funku, fjarstýrdan stuðul og stýring, eru bara nakrar av broyttu framstigunum.
Í eini vinnu har marginalframstigini kunnu effiktivisera vinningin, er tað tíðningarmikið at útgerðin er í heimsflokki. ScanBas 365 útvegar tí professionella brúkaranum hetta. Eitt framúr gott yvirlit, tamarhald so brúkarin skjótt og effektivt kann taka næsta stigið, ið gevur honum óendaligar fyrimunir.
Teir fysisku deilirnir í skipanini eru úr nýframleidda WDFR-42 móttakaranum og fleiri top industriellum sjóteldum, og erstattar heilt eldri ScanBas-skipanum, eisini SRU. Tær eldru skipanirnar eru nú gamlar og ikki tøkar longur.


text:
Netverkskvøld
Sum nakað nýtt skipar Íverksetarahúsið fyri eini røð av netverkskvøldum har íverksetarar og áhugaði hava møguleika at hittast til fyrilestur, kaffi og prát.
Íverksetar standa javnan við felags avbjóðingum, og vit halda tað verða upplagt at skapa eitt forum har høvi er at venda avbjóðingum, royndum og úrslitum við onnur í somu støðu.
Kvøldini verða skipaði einaferð um mánaðan, við fyrilestri ella workshop um skiftandi evni, og so verður høvi at skapa sær eitt netverk, at fáa eitt prát við líkasinnaði, fyrilestrahaldaran og sjálvandi við okkum í íverksetarahúsinum.
Tiltøkini eru ókeypis og øll eru vælkomin.
Tilmelding til hvørt tiltak fer fram við at senda teldupost til is@iverksetan.fo. Plássið er avmarkað.


text:
GREINAR
Tvøroyrar Skjalasavn, ið heldur til í gamla Ísvirkinum á havnarlagnum, verður ríkari í tilfari hvørja einastu viku. Seinasta fríggjadag fingu ...
Fríggjadagin 12. oktober kl. 17:00 vórðu 5 starvsfólk hjá Tvøroyrar Kommunu heiðrað á móttøku í býráðssalinum á ...
Tvøroyrar Kommuna gjørdist fyri stuttum, limur í ABC-verkætlanini hjá Fólkaheilsuráðnum. Verkætlanin vil virka fyri, at fleiri fólk fáa ...
Í gamla húsinum hjá Froðbiar Sóknar Bókasavni, á Sjógøtu 23, har kommunulæknin áður eisini helt til, hevur eina tíð verið ...
Nú ber tað til at melda seg til Heystglottar ella Várglottar á: https://www.atgongumerki.fo/tvk/#
Her kunnu tit lesa faldaran og finna útav, um ...
Væl umtókta vitjanartænastan hjá Tvøroyrar Kommunu hevur nú virkað síðan desember 2016 og eru fleiri borgarar, ið javnan fáa vitjan. Tó, ...
Vísandi til kommunustýrislógina kapittul 3, §13 um kommunustýrisfundir, verða hesir kommunustýrisfundir fyri 2018 lýstir at verða í ...
Býráðið í Tvøroyrar kommunu hevur 7 limir, ið verða valdir eftir reglunum í kommunuvallógini. ...
Um tørvur er á tí, verður skipað fyri lektiucafe í Tvøroyrar skúla. Skúlastýrið søkti fyri stuttum Tvøroyrar Kommunu um játtan ...
Føroyanevndin hjá Fólkatinginum á vitjan Sum liður í vitjanini hjá Føroyanevndini í Danska Fólkatinginum, vitjaði ferðalagið ...


text:
Danjal av Rana 12.02.2018 (18:02)
Vit missa sólina
Íbúgvarnir í Bertugøtu í Hoyvík eru bangnir fyri, at nýggju bygningarnir ovast á Karlamagnusarbreyt fara at taka alt vesturskinið frá teimum.
Í januar 2016 broytti Tórshavnar kommuna serstøku byggisamtyktina fyri Karlamagnusarbreyt. Fyrst bleiv kravið um handilshøli í veghædd strikað og síðani bleiv givið loyvi til at byggja tríggjar hæddir heldur enn tvær.
Skugga fyri sólini
Higartil hevur hetta ikki havt nakað at siga, tí tað er ikki fyrr enn seinastu mánaðirnar, at nakar er farin at byggja í økinum.
- Vit hvukku tí við, tá vit sóu, at Bústaðir hevur bygt í trimum hæddum, tí vit vistu ikki annað, enn at hægst loyvda bygging var tvær hæddir á Karlamagnusarbreyt, sigur Jens Hjørleif Hansen, ein av íbúgvunum í Bertugøtu.
Íbúðirnar hjá Bústøðum liggja kortini so lágt, at tær ávirka ikki sólargangin í Bertugøtu, men tað fara komandi húsini longur uppi á Karlamagnusarbreyt at gera.
Bertugøta er ein býlingur, sum liggur parallelt við Karlamagnusarbreyt, men í eini lægd í økinum. Hæddarmunurin millum grundstykkini í Bertugøtu og við Karlamagnusarbreyt er eini átta metrar.
Tað, sum iðrar íbúgvarnar í Bertugøtu er, at Tórshavnar kommuna, umframt at loyva hægri bygging á Karlamagnusarbreyt, eisini loyvir at bygt verður heilt út í mark.
- Vit óttast tí, at vit fáa høgar bygningar reistar beint við síðuna av okkara grundstykkjum. Um bygningarnir vera 10 metrar høgir, so er hæddarmunurin jú 18 metrar. Tað sigur seg sjálvt, at so síggja vit ongantíð sólina aftur, sigur hann.
Les meiri um málið í Sosialinum, sum kemur út í dag.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Jákup Eli Joensen
Hans Pauli, og sigarettin tey høvdu tað, so gott
Inntil Hans Pauli eitt kvøldið ikki fekk sovið í nátt
Hann valdi, at gera eitt strangt, og fúlt, og alvorligt roykibann
Ìstaðin fyri, at roykja valdi hann, at kukka í eina spann
Tá ið hann ei fekk sovið, tók hann fram sína spann
Hann legði hana á gólvið, og deildi hana saman við Jan
Nú hevði hann gjørt tað liðugt við eina sigarett
Men seinni uppdigaði hann, at í fingrinum hevði hann ein
brúnan skitnan plett
So nú roykjir hann ei longur, nú hevur hann oyraring
Kanska fær hann sær ein oyraring, á sín pissiling
Nú situr hann við brillum, og blýanti, og skrivar síni orð
Kanska fer hann ein túr til Hotel Paradís, at roykja, og dríva hor
Eitt-tvey-eitt-tvey-eitt tvey-eitt-tvey-eitt-tvey-eitt-tvey-eitt-tvey
eitt-tvey-eitt-tvey-eitt-tvey-eitt-tvey-eitt-tvey-eitt-tvey-trý
sálartíð-eitt-tvey-trý-sálartíð
Sløkk hasa sigarettina, tað er ikki lov, at roykja her!Goym tekstin


text:
Her fært tú svar uppá oftast settu spurningarnar til haldaraskipanina hjá BFL.
Hvat bindi eg meg til?
Tá tú teknar árshald, bindir tú teg fyri eitt ár í senn og rindar fyri øll bløðini í tíðarskeiðinum í einum (Píkasjey 6 bløð, STROK 6 bløð). Haldið verður endurnýggjað sjálvvirkandi á hvørjum ári, til tað verður strikað. Tú fært eina teldupost umleið eina viku áðrenn næsta gjald verður tikið av kortinum. Tá tú velur at rinda fyri hald við gjaldskorti, góðtekur tú samstundis at BFL sjálvvirkandi kann taka pengar av kortinum, hvørja ferð gjaldið verður endurnýggjað.
Hvussu fáa børnini bløðini?
Bløð og bøkur verða borin haldarunum í skúlum, forskúlum og dagstovnum. Ynskjast bløð ella bøkur send á heimabústaðin, verða tey send í Føroyum og útheimin eftir galdandi avgreiðslu- og postgjaldi, sum verður lagt afturat haldaragjaldinum. Nærri avtala um hetta kann gerast við at seta teg í samband við kundatænastu okkara á [email protected].
Hvussu striki eg mítt hald?
Ynskir tú at strika hald, verður tað gjørt á tíni brúkarasíðu á hald.bfl.fo. Haldið verður strikað, tá ið skúlaárið er runnið. Haldið kann uppsigast nær sum helst, áðrenn næsta gjald verður tikið av kortinum.
Hvussu broyti eg mínar upplýsingar?
Eru broytingar, sum ávirka haldaraavtaluna, eitt nú upplýsingar um gjaldskort, skúlaskifti ella nýggj teldupostadressa, kunnu hesar gerast á tíni brúkarasíðu á hald.bfl.fo. Minst til, at tað er tín ábyrgd at dagføra tínar gjaldsupplýsingar, um títt gjaldskort verður sperrað ella gongur út.
Er tað trygt at gjalda á netinum?
Vit nýta trygdarprokollina SSL, at fjala upplýsingar í samband við elektroniskan handil. Hetta er vanligasti og mest nýtti háttur og verður mettur at vera ógvuliga tryggur háttur at flyta pening. Á heimasíðuni http://www.betaling.dk ber til at síggja, hvussu ein SSL-gjalding verður framd.


text:
Føroyska persónuspplýsingarlógin og tilhoyrandi kunngerðir, og The General Data Protection Regulations (GDPR), ið umfatar alt ES, hava sum endamál at verja og betra um rættindini hjá tí skrásetta. Hendan verjan umfatar verju av persónsupplýsingum, verju móti ólógligari viðgerð av persónsupplýsingum og verju móti óavmarkaðum flutningi av persónsupplýsingum millum ES-lond. Viðmerkjast skal, at GDPR umfatar ikki upplýsingar, ið longu eru almennar.
Heimasíða: https://www.hotelhavgrim.fo.
Tá vitjandi viðmerkja á hesi heimasíðu, heinta vit teir upplýsingar, ið eru sjónligir á viðmerkingarfrymlinum, saman við IP-addressuni og útgávu á netkaga (browser), fyri at hjálpa í mótir spam. Ein dulnevndur tekstur verður gjørdur úr teldupostbústaðinum (eisini kalla eitt hashviðri), sum kann verða útvegaður til Gravatar tænastuna, fyri at vita um tú nýtir hana. Gravatar hevur ein privatlívspolitikk, ið kann lesast her: https://automattic.com/privacy/. Eftir váttan av tíni viðmerking, verður tín vangamynd sjónlig, í samband við tína viðmerking.
Um tú uppsendur myndir til heimasíðuna, skalt tú helst uppsenda myndir uttan staðfestingsupplýsingar (EXIF GPS). Vitjandi á heimasíðuni kunnu taka myndir niður og lesa staðfestingsupplýsingar úr myndum.
Við at útfylla sambandsfrymilin við tínum upplýsingum, gevur tú loyvi, at hendan heimasíða kann nýta hesar upplýsingar til, at svara spurningum, tilboðum ella øðrum slagi av fyrispurningum, sum fylgir endamálinum hjá frymilinum.
Vanliga verður spurgt eftir: teldupostbústaði, fornavni, eftirnavni, og telefonnummari.
Við at tilmelda teg til tíðindabræv verður teldupostbústaður tín lagdur í listan yvir tey, ið kunnu fáa boð umvegis teldupost, sum kunnu innihald upplýsingar um handils- ella lýsingartilfar, sum viðkemur hesi heimasíðu/tænastu. Tín teldupostbústaður kann eisini verða lagdur í listan, eftir at tú hevur tekna teg til hesa heimasíðu, ella gjørt eitt keyp á heimasíðuni.
Vanliga verður spurgt eftir: Fornavni, eftirnavni og teldupostbústaði.
Um tú leggur eina viðmerking á okkara heimasíðu, loyvir tú okkum at goyma títt navn, tín teldupostbústað og heimasíðu í farsporum (cookies). Hetta er til tín hentleika, so tær ikki nýtist at tøppa inn tínar upplýsingar av nýggjum, tá tú leggur eini boð afturat á heimasíðuni. Hesi farspor eru galdandi í eitt ár.
Um tú hevur ein brúkara og innritar á hesa heimasíðu, seta vit eitt fyribils farspor fyri, at staðfesta um tín netkagi loyvir nýtslu av farsporum. Hetta farspor inniheldur ongar persónligar upplýsingar og verður strikað tá tú sløkkjur netkagan.
Tá tú innritar seta vit fleiri farspor, fyri at goyma tínar innritingarupplýsingar, tíni persónligu val og uppseting í umsitingini. Um tú velur “Minst til mín” undir innritan, heldur tín innritan í tvær vikur. Um tú útritar, verða øll farspor strikað.
Um tú broytir ella útgevur eina grein, verður enn eitt farspor lagt í tín netkaga. Hetta farsporð inniheldur ongar persónligar upplýsingar, og goymir einans eymerkingarnummari á greinini, sum tú júst hevur broyt. Hetta farspor fer úr gildið eftir einum degi.
Greinar á hesi heimasíðu kunnu innihalda tilfar frá øðrum síðum ella veitara (t.d. filmar, myndir, greinar, osfr.). Tilfar frá hesum heimasíðum uppførir seg á sama hátt, sum var tann vitjandi á hesum síðum.
Hesar heimasíður kunnu heinta upplýsingar um teg, brúka farspor, brúka sporing (tracking) frá triðjaparti, og hyggja eftir hvussu tú brúkar teirra tilfar á hesi síðu. Umframt hetta at spora hvussu tú nýtir teirra tilfar, á hesi síðu, um tú hevur ein brúkara, ella er innritaður á teirra heimasíðu.
Google Analytics er ein netgreiningatænasta, sum er útvega av Google Inc. (“Google”). Google brúkar upplýsingar ið teir savna, at spora og greina brúkið av hesi heimasíðu, fyri at gera frágreiðingar um hendingar á síðuni, og deila tær við aðrar Google tænastur.
Google kann brúka hesar upplýsingar, at síggja samanhang og persónliggera lýsingar á sínum egna lýsingarplatformi.
Persónligir upplýsingar ið teir kunnu savna: Farspor og upplýsingar um brúk.
Viðgerðarstað: United States – Privacy Policy – Opt Out. Privacy Shield participant.
Facebook “Dáma”-knøttur og “Social Widgets” (Facebook, Inc. )
Facebook “Dáma”-knøtturin og “Social Widgets” eru tænastur, ið loyva samanspæl í millum hesa heimasíðu og sosiala miðilin hjá Facebook Inc.
Persónligir upplýsingar sum teir kunnu savna: Farspor og upplýsingar um brúkbrúksmynstur.
Viðgerðarstað: United States – Privacy Policy. Privacy Shield participant.
Um tú skrivar eina viðmerking, verður viðmerkingin og tað metadata, ið hoyrir til goymd í óavmarkaða tíð. Hetta er av teirri grund, at vit kunnu kenna brúkaran aftur og vátta øllum eftirfylgjandi viðmerkingum sjálvvirkandi, í staðin fyri at hava eina kø av viðmerkingum, sum skulu eftirhyggjast.
Fyri tey ið skráseta seg, sum brúkara á okkara heimasíðu (um møgulleiki er til tað), goyma vit teir persónligu upplýsingar, sum tey geva á teirra vanga. Allir brúkarar kunnu síggja, broyta og strika sínar persónligu upplýsingar til eina og hvørja tíð (undantikið at broyta brúkaranavn). Umsitararnir av heimasíðuni kunnu eisini síggja og broyta hesar upplýsingar.
Um tú hevur ein brúkara á hesari heimasíðuni, ella hevur skrivað viðmerkingar, kanst tú umbiða at fáa tínar upplýsingar útvegaðar. Tú kanst eisini umbiða, at vit strika allar upplýsingar vit hava um teg. Hetta er tó ikki í rokna teir upplýsingar, ið vit eru forplikta at goyma, fyri umsitingar-, lógar- ella trygdarávum.
Tá vit hava tínar persónsupplýsingar í varðveiðslu ella í viðgerð, hevur tú sum skrásettur altíð hesi rættindi:
Viðmerkingar kunnu vera sendar ígjøgnum eitt automatisera spamfiltur.
Allir upplýsingar og data verða hýst í Onglandi.
Hotel Havgrím
Yvir við Strond 14
FO-100 Tórshavn
Faroe Islands
Email: booking@hotelhavgrim.fo
Phone: +298 201400
Les um okkara datatrygd her:


text:
Orð og lag: 200
Eg veit um ein mann, sum gongur runt í kjóla
Skrivar lesara bræv og prædrikar um havið,
Tí hann er eitt mogghøvd… Mogghøvd!
Hann er eitt gamalt mogghøvd…
Martyrurin verur forfylgdur, av trimum óndum rokkarum
Sum hann meldar hann til politiðið,
Tí hann er eitt mogghøvd… Mogghøvd!
Hann er eitt gamalt mogghøvd, sum roynir at verja fyri gomlum sigum,
Hann fær stuðul frá løgtinginum og landstýrinum.
Hann hevur nógvar og maktfullar vinir!
Hann hevur nógvar og maktfullar vinir!
Mogghøvd… Mogghøvd!
Hann er eitt gamalt mogghøvd… Mogghøvd!
Hann er eitt gamalt mogghøvd…


text:
Føroyar undirskrivað sáttmála sum forðar óskipaðum fiskiskapi í Íshavi
Dan Klein --- 06.10.2018 - 08:30
Poul Michelsen, landsstýrismaður, hevur í dag undirskrivað millumtjóða sáttmála um at forða fyri óskipaðum fiskiskapi í altjóða sjógvi í Íshavi.
“Veðurlagsbroytingar og bráðnandi ísur bera í sær, at tað kann gerast møguligt verður at fara undir fiskiskap í Íshavi í framtíðini. Tí er avgerandi, at londini eru samd um, hvussu ein møguligur fiskiskapur skal skipast . Fyrsta stigið er, at vit í felag tryggja eitt vísindaligt grundarlag at taka útgangsstøði í,” sigur Poul Michelsen, landsstýrismaður.
Við sáttmálanum binda Føroyar, saman við Grønlandi, Íslandi, Noregi, USA, Kanada, Russlandi, ES, Kina, Suðurkorea og Japan seg til ikki at fara undir vinnuligan fiskiskapi í altjóða sjógvi í Íshavi fyrr enn fiskiveiðifelagsskapur er settur á stovn at umsita fiskiskap í økinum. Sáttmálin er í fyrsta umfari galdandi í 16 ár.
Talan er sostatt um strandarlondini kring Íshavið, og tey, sum í løtuni verða mett millum fáu londini, sum hava hegni og reiðskap at fara undir møguligan fiskiskap í Íshavi.
Í røðu síni í Ilulissat í Grønlandi, har sáttmálin varð undirskrivaður, legði Poul Michelsen dent á týdningin av, at fiskiveiðitjóðir kring heimin taka ábyrgd og vísa varsemi, heldur enn at leypa framav og fara undir óskipaðan fiskiskap.
“Sáttmálin er ein varði í millumtjóða fiskiveiðiumsiting. Millumtjóða samstarv, verja av okkara viðbrekna havumhvørvi og vísindaligar kanningar eru grundarlagið undir burðardyggari gagnnýtslu av tilfeinginum í havinum,” segði landsstýrismaðurin millum annað í røðu síni, sum kann lesast her.


text:
Orð og lag: Jógvan Telling Joensen
Hvør eigur elefantin her, sum gongur flott í túninum hjá mær.
Hann gongur har og sneytar ger sær dælt sum onnur húsvand heimaær.
Vík frá mær elefantur, tú í Føroyum ert forbðin, hoyrir tú!
Hoyr meg, tí annars ringi eg til yvirvaldið beinanvegin nú!
– Men allarfyrst so má eg hava ein afturat at styrkja meg uppá –
Ja, er tað fútin, góðan dag, eitt váttligt summar vit nú hava havt.
Nei, tað eg vil, nei nú ber av, her eru tveir, og tað er ikki skeivt.
Tveir yvirvaksnir elefantar komnir inn í sovikamarið.
Hvat sigur tú, til Árna, hvør er tað, javel, so gev mær nummarið.
– Hin fyrri var ov lítil, eg má hava tveir at styrkja meg uppá –
Hallo, ja er tað Árni, jú tað er um reppið hoyggið verður turt.
Tú eigur nakrar elefantar her, vælsignað veri fá teir burt.
Forbodnir, jú men óbodnir, ein riðil er á veg í mína song –
Eg heldur eta fløtakakur, sigur tú við meg ein vaksnan drong.
– Nei eg má taka dik á meg og fáa okkurt munagott niðurum –
Nei, eg má ganga og mala, eri heimleysur í hesi góðu verð.
Eg eri rýmdur út, tí húsið fult av fúlum elefantum er.
Ja ert tú hundur, ketta og so elefantur við, so fært tú skjól.
Nei eg vil royna at tosa pent við Noomi, kanska hon reiðir mær eitt ból.
Áh, hjálp nú var hon tóm og liðug, líkasosum vísan hon er øll.


text:
Orð og lag: William A. Ogden
Týtt: Victor Danielsen
1. Eg frá Gudi eini boð fekk at bera,
tey boð til tín eg beri nú:
Tú til frelsu hevur einki at gera,
um tú trýrt, so verður frelstur tú.
Niðurlag: Hygg og liv, mín vinur, liv,
hygg á Jesus nú og liv!
Satt er orðið, og tað vert er at trúgva:
Einki gera, eina hygg og liv!
2. Tað er fult av kærleika og av friði,
hitt boðið, sum Gud sendir tær;
hjarta mítt fann frið í tí, og eg sigi,
tú skalt finna tað, sum eg fann, har.
3. Ævigt lív er nú í dag til at fáa,
um bert tú tekur móti tí;
trúgv á Jesus, og tú hvílu skalt náa!
Tá skal enda alt títt tunga stríð.


text:
Alment tiltak við tveimum fyrilestrum, kjaki og práti verður á Bókasavninum við Løkin hóskvøldið 28. feb. 2013, klokkan 19.00
Hvør er ímyndin av Føroyum? Hvat halda vit sjálvi, og hvat halda onnur um Føroyar, føroyingar og føroyska samfelagið? Hvussu var støðan fyrr, hvussu er hon í dag, og hvussu ynskja vit, at hon skal verða framyvir? Og hvussu kunnu vit vera tilvitað og hava ávirkan á hesar ímyndir?
Hetta eru nakrir spurningar, sum gjølla verða viðgjørdir á Bókasavninum við Løkin komandi hóskvøld. Tá fáa vit vitjan av tveimum monnum, sum hava vitan og meiningar um evnið. Teir hava hvør sítt útgangsstøði í mun til henda spurning.
Kim Simonsen hevur júst latið úr hondum sína Ph.D. ritgerð, sum viðger hetta evni.
Allan Dalsgarð er stjóri á Sendistovuni og arbeiðir dagliga við samleika og branding.
Vit vænta tvær framløgur við nógvum áhugaverdum spurningum og greiningum, har áhoyrarin eisini fær hug og høvi at luttaka í kjaki.
Um fyrilesturin hjá Kim Simonsen, Ph.D.
Ímyndin av føroyingum og Føroyum er høvuðsevnið í framløguni. Hann spyr m.a. hvussu tann føroyska sjálvsmyndin er skapt? Og hvussu føroyska tjóðin birtist? Í fyrilestrinum verður ávíst, hvussu og í hvønn mun føroyskur samleiki og tjóðskapur er ávirkaður av ferðandi, sum komu til Føroyar. Her verður hugsað um at ferðandi frá eitt nú Onglandi, Amerika, Týsklandi, Frankaríki og nógvum øðrum londum hava ávirkað føroyingar og okkara sjálvsmynd gjøgnum søguna. Her verður serliga tulkað, hvussu hesi sóu føroyingar sum livandi í fortíðini og tískil sum eksotisk. Hvussu eksotisma framvegis í dag er ein stórur partur av sjálvsmynd føroyinga, sum vit síggja aftur í modernaðum lýsingarherferðum, ferðabókum og sjónvarpssendingum.
Um fyrilesturin hjá Allan Dalsgarð, stjóra á Sendistovuni
Úr sjónarhorninum hjá einum virki, sum arbeiðir við samskifti og lýsingarherðferðum, vil Allan Dalsgarð tosa generelt um avbjóðingina at branda Føroyar sum ferðamál. Hann kemur inn á spurningar so sum: Hvussu er sambandið millum uppfatanina og kunnleikan til Føroyar og okkara egnu sjálvsfatan og sjálvsvirði? Hvat skal til fyri at seta Føroyar á heimskortið? Hvussu kommersialisera vit produktið Føroyar, uttan at skaða okkara samleika og tað óspilta, unikka, sum vit hava?
Áhoyrararnir fáa høvi at seta spurningar. Vónandi fáa vit eitt gott kjak og prát aftur við drekkamunni, sum bókasavnið bjóðar.
Tiltakið er alment og ókeypis. Væntandi verður liðugt umleið klokkan 21.
Verið vælkomin!


text:
Tíðindi
21-09-2018
H-bygningurin reistur
HÁTÍÐARLØTA: Í dag kundu vit aftur hátíðarhalda ein stóran dag í føroyskari byggisøgu, tá reisigildi varð hildið í sambandi við H-bygningin á Landssjúkrahúsinum. Høvuðsendamálið við hesi útbygging er at dagføra hølisviðurskiftini hjá sjúklingum, starvsfólkum og teimum avvarðandi. Nýggi bygningurin verður eftir ætlan tikin í nýtslu í 2021.
04-09-2018
Nýggjur serstakur sjúkrahúsbygningur
ÁRSFRÁGREIÐING: Nýggi sjúkrahúsbygningurin til Landssjúkrahúsið skal takast í nýtslu í 2021. Talan er um ein bygning við rættiliga serstakari innrætting, tá ræður um framkomar loysnir, ið eru valdar til bygningin. Endamálið við útbyggingini av sjúkrahúsinum er at dagføra hølisviðurskiftini hjá sjúklingum, starvsfólkum og teimum avvarðandi.
03-09-2018
Stremba áhaldandi eftir tryggari ferðslu
ÁRSFRÁGREIÐING: Landsverk arbeiðir áhaldandi við at gera føroyska landsvegakervið tryggari. Betri uppmerking, rumlifoyrur, týðilig skelting og strikur á vegunum skulu millum annað bøta um trygdina hjá teimum ferðandi. Nýggjastu ferðsluhagtølini vísa eisini, at talið á skrásettum ferðsluvanlukkum er minkað seinastu árini.
31-08-2018
Eftirspurningur eftir uppmátingum av havbotni
ARSFRÁGREIÐING: Tá Landsverk mitt í áttatiárunum byrjaði at gera uppmátingar av havbotninum – tað er uppmáting og kortlegging av havdýpinum – varð hetta sett í verk við eini verkætlan, sum í árunum 1985-89 fekk eina játtan á fíggjarlógini til uppmátingar í firðum og sundum. Síðani hevur ikki verið nøkur sertøk játtan til endamálið. Men av tí at Landsverk staðfesti ein tørv á hesum økinum, varð hildið fast við hesa tænastu, og síðani hevur stovnurin gjørt íløgur í nýggjastu tøknina innan økið.


text:
29. mars 2017
Hvørvisjón – hvar endar títt plast?
- Plast hoyrir heilt einfalt ikki heima í náttúruni, sigur Turið Horn, forkvinna í Náttúru og umhvørvisnevndini.
Umhvørvisvikan 2017 varpar ljós á okkara ovurstóru plastnýtslu og plastdálking. Tórshavnar kommuna skipar fyri umhvørvisviku frá 26. til 29. apríl.
- Plastdálking er mett at vera skjótast vaksandi umhvørvistrupulleiki í heiminum. Tí er sera umráðandi, at eisini vit í Føroyum og Tórshavnar kommunu gera vart við henda trupulleika, sigur Turið Horn.
Í gerandisdegnum koma vit øll í samband við vørur og annað, sum eru úr plasti. Plast er vorðið eitt alneyðugt tilfar í okkara nútímans samfelag. Bæði á arbeiðsplássum, stovnum, handlum og í heimi okkara finna vit plast allastaðni. Plastlutir eru at finna í øllum avbrigdum – leikur, innpakningur av mati, teldur, skógvar, klæðir, brúkslutir, innbúgv og so framvegis – listin er nærum óendaligur.
Síðan 1964 er plastframleiðslan 20-faldað. Í 2014 var plastframleiðslan 311 mió. tons um árið. Vit eru í dag stórnýtarar av plasti. Men hóast plast hevur sera nógvar hentar eginleikar, verða vit í dag alt meiri greið um, at okkara plastnýtsla eisini hevur eina skuggasíðu.
Alt ov nógv plast endar í náttúruni. Á hvørjum ári enda 8 mió. tons av plasti í høvunum. Hetta svarar til, at ein stórur lastbilur hvønn minutt tømir eina last við plastburturkasti í havið.
Plast verður ikki niðurbrotið í náttúruni, og er tí ein umhvørvisdálking. Somuleiðis er henda dálking til stóran ampa fyri øll djór í náttúruni. Sambært ST doyggja í minsta lagi 100.000 havsúgdjór og meir enn ein millión fuglar hvørt ár av plastburturkasti.
Í sambandi við ruddingardagarnar, sum í ár verða fríggjadagin 21. apríl og leygardagin 22. apríl, verður eisini dentur lagdur á plast. Alt plastburturkast verður savnað fyri seg, og plastburturkastið skal brúkast í Umhvørvisvikuni.
Turið Horn setir Umhvørvisvikuna mikukvøldið 26. apríl. Í Umhvørvisvikuni verður ymiskt áhugavert á skránni, m.a. verður fyrilestur við Henrik Beha Pedersen, sum hevur stovnað felagsskapin Plastic Change. Vælumtókti plantupakkin verður eisini at fáa á Vaglinum 29. apríl. Nærri útgreinað skrá kemur seinni.
Fyrispurningar í sambandi við Umhvørvisvikuna verða at senda til torsinfo@torshavn.fo.


text:
Tú skalt brúka:
Ein písk (vanligan ella longeringspísk), godbitar t.d: gularøtur. Og hav got tol, tí hetta kann taka eina tíð!
_____________________________
Stilla rossi framman fyri tær. Hav pískin í aðru hondini, og godbitarnir í aðrari. (Minst til at, ikki vísa ella geva rossinum godbitar áðrenn tú byrjar, tá tað kann ávirka treningina!)
(Gev rossinum bara godbit, tá tað ger tað, sum tú vilt hava tað at gerað!) Tak so pískin, og nert við beini á rossinum (høgra), beint uppiyvur hógvinum, og so skjótt sum rossi líka lyftur/flytur beini, skalt tú rósa tí upp til himmalin, og geva tí ein godbit (:
Tá tit so hava vant tað leingi, kanst tú fara til hitt beinið (vinstra). Her gert tú upp á akkurát sama máta, sum við høgra (:
Aftaná nógva trening burdi tú kunna bara líka nerta pískin á beini, og rossi lyftur tað upp (;
(Minst til at trena hetta við jøvnum millum bilum, so rossi ikki gloymur tað!)
___________________________
Vit brúka eisini tveir aðrir mátar.
Tann eini mátin er, at tú stillar teg viðsíðurnar av tínum rossi, soleiðis at tú røkkur til beini, og at tú kanst koyra pískin á beini.
___________________________________
Nerta við ting:
________________________________________
Standa stilt:
______________________________________________
Bakka frá tær:
_____________________________________
Samla ting upp:
_____________________________________________


text:
OL 2016: 3. umfar: Ruddiligur sigur
Føroyar vunnu í dag 3½-½ á Jersey í triðja umfari á talvolympiaduni í Aserbadsjan. Jóan Hendrik Andreasen vann fyrst á 3. borði. Okkara maður var við svarta fólkinum ágangandi í fronsku byrjanini, og fekk straks góða støðu. Hann herjaði á kongsmegin, mótstøðumaðurin tók eina offraða finnu, men hon var eitrað, og so var ballið búið.Les meira »
OL-liðið: Bulgaria
Det var så tæt på….Les meira »
OL 2016: 2. umfar: 1-3 móti Bulgaria
Tað gjørdist ein fínur dagur hjá føroyska talvlandsliðnum í Baku í dag. Eitt stig móti sterka bulgarska liðnum er væl og virðiliga góðkent, og at Helgi Dam Ziska fær remis móti so sterkum telvara sum Topalov, er einki minni enn eitt bragd. John Rødgård vísti eisini vegin við enn einum lýtaleysum avriki. Remis við svørtum móti sterkum stórmeistara – og kanska stóð John enntá betri? 3. og 4. borð taptu, men serliga Sjúrður spjálkaði væl og leingi, áðrenn hann legði kongin. Samanumtikið ein sera góður dagur.Les meira »
OL 2016: Talvini frá 2. umfari: Føroyar – Bulgaria
Talvolympiadan vorðin ómetaliga stór
Samrøða við Suna Merkistein í KVF. Tað eru næstan øll heimsins lond, sum eru umboðað á talvolympiaduni.Les meira »
OL-liðið: Eftirmeting av dystinum móti Suður Sudan
Åbningsrunden ved skakolympiaden i Baku, var en speciel oplevelse. Vi mødte Sydsudan, der stillede med én ratet spiller med et ratingtal på 1899 og tre ikke-ratede spillere. I ”gamle dage” betød dette som regel en sikker sejr. Sådan er det ikke mere. Vi fik en hård kamp.Les meira »
OL 2016: Talvini frá 1. umfari: Suður Sudan – Føroyar
Her kunnu talvini frá 1. umfari síggjastLes meira »
OL 2016: 1. umfar: Vunnu fyrsta dystin
Føroyar vunnu 3-1 á Suðursudan í fyrsta umfari á talvolympiaduni í Aserbadsjan í dag. Helgi Dam Ziska, John Rødgård og Sjúrður Thorsteinsson vunnu og Jóan Hendrik Andresen tapti. Føroyar eru styrkismettar nógv hægri enn Suðursudan, og tí var roknað við líknandi úrsliti. John Rødgård og Sjúrður Thorsteinsson vunnu trygt við hvíta fólkinum, men við svarta fólkinum høvdu okkara menn trupulleikar.Les meira »
Vangamynd í 3-2 Helgi Dam Ziska
Helgi Dam Ziska hevur júst luttikið í sterkari kapping í Dubai, sum upphiting til Talv-Olympiaduna í Baku. Áðrenn fráferð var Helgi vangamynd í 3-2 sendingini hjá Kringvarpinum.Les meira »


text:
SF: Komið í góðari tíð
Mentan10-08-2018 - 16:32 - Jóanis Albert Nielsen
Summar Festivalurin væntar fult hús í kvøld og heitir á fólk um at koma í góðari tíð
Í gjárkvøldið vóru umleið 8000 fólk á Summar Festivali, og tað skapti langar køir við inngongdina áðrenn konsertina við høvuðsnavninum Aqua, sum mátti útsetast eitt korter.
Í kvøld verður roknað við enn størri fjøld, tá ið svenska heimsstjørnan Zara Larsson skal spæla á Vágsbø.
– Vit vilja heita á fólk um at koma á festivaløkið í góðari tíð áðrenn konsertina, so langar køir ikki verða við inngongdina, sigur Erik Biskopstø, sum er ein av fyrireikarunum av Summar Festivalinum.
Zara Larsson spælir á Vágsbø kl. 21:00 í kvøld. Onnur sum framføra eru í kvøld Heiðrik, T.O.S., Lena Anderssen, Kjølar, Asta & Liza, Sámal Ravnsfjall og Ingi Poulsen.
Í kvøld verður eisini stóra SF fagnaðarkonsertin, tá 15 sangarar syngja 15 sangir, sum hava verið við at seta dám á Summar Festivalin gjøgnum árini.


text: Í Runavík er aftur gjørt klárt til ársins Jól við Løkin konsert. Fjórða árið á rað er henda vælumtókta konsertin í Løkshøll. Kór og solistar syngja jólasangir og sálmar saman við húsaorkestrinum í sera jólaligum og hugnaligum umhvørvi. Tey, sum syngja við í ársins Jól við Løkin konsert eru: Svein Thomsen Guðrun Sólja Jacobsen Tórfríð Tavsen Albin Rasmussen Beinta Atladóttir Petur Hans Hansen Maria á Lakjuni Heðin Askham Terje Vestergaard VOX Húsaorkestur: Jákup Justinussen Dávid í Lág Pauli Reinert Hansen Magni Huusgaard Høgni Klakkstein Jens Súni Hansen Ólavur Olsen Eirikur Skála Johan Hentze


text:
Býráðsandstøðan í Havn hevur boðað frá, at í kvøld skal atkvøðast um, at grótið frá eysturoyartunnlinum skal brúkast til innkomuvegin til Tórshavnar. Men avtala er langt síðani gjørd um tað sama.
Býráðsandstøðan við Heðini Mortensen á odda hevur boðað frá, at fyrsta málið á skrá til býráðsfundin í kvøld eigur at vera málið um grótfyllingina á Sundi. Málið skal steðgast, boða tey frá. Andstøðan hevur altso ikki longur ta støðu, sum hon hevði, tá ið leiðandi politikkarir í andstøðuni sótu við valdið og byrjaðu allar samráðingar um grótfylling á sundi.
Á Facebook vanga sínum boðar Heðin Mortensen frá, at grótið frá eysturoyartunnlinum skal brúkast til innkomuvegin til Havnar. Men avtala, ið Heðin sjálvur hevur skrivað undir, sigur at alt, ið kann brúkast til innkomuvegin, skal brúkast til tað. Trupuleikin er, at tað er einans ein brotpartur av grótinum, ið kann brúkast til innkomuvegin, og tað vita tey í andstøðuni allarhelst av – tað var sum sagt Heðin Mortensen í skrivaði undir sáttmálan við landstýrismannin í samferðslumálum um tað.
Tí kann tað illa síggjast sum annað enn sjónleikur fyri veljaranum, tá ið Heðin Mortensen ætlar, at býráðið skal samtykkja avtalu, ið langt síðan er samtykt og galdandi. Um so er, at býráðið samtykkir uppskotið, um at grótið skal brúkast til innkomuvegin – tá broytist onki.
Tíðindi um avtaluna, ið Heðin Mortensen skrivaði undir við Henrik Old um, kunnu lesast her


text:
Fyrimyndin er norsk – "den kulturelle skolesekken", sum hevur havt alstóran týdning bæði fyri listaliga virksemið í Noregi eins og norska skúlaskapin sum heild.
KSF og kommunurnar vilja við verkætlanini stuðla undir einum nýskapandi samstarvið millum listina og skúlan.
Listafólk kunnu søkja Listaleypin um stuðul til eitt verk, framsýning, konsert, sjónleik, film v.m. Ein úrvalsnevnd mannað við yrkiskønum velur listaverkini, sum fáa stuðul, og skúlarnir kunnu síðani bíleggja listaverk ókeypis. Dentur verður lagdur á at náa ymsar aldursbólkar og spjaða sýningarnar um alt landið.
Vónin er, at verkætlanin mennist, og at ein enn størri Listaleypur heldur fram eftir 2010.
Fleiri upplýsingar og faldari um tiltakið eru at finna á www.ksf.fo


text:
Hóskvøldið kl. 19.00 skipa valfeløgini í Eysturoynni fyri felags politiskum veljarafundi í Kelduni í Skálafirði, har allir flokkar verða umboðaðir.
Byrjað verður við einum framløguumfari, har hvør flokkur fær tríggjar minuttir til sína framløgu, og síðani eru tveir minuttir settir av til orðaskifti millum flokkarnar.
Tvey evnir verða síðan viðgjørd. Tað fyrra er um vinnu, og tað seinna er um vælferð. Her verður høvi hjá áhoyrarum at seta spurningar til flokkarnar eftir framløgu teirra.
Tíð verður síðan sett av til almennar spurningar frá salinum, har hvør flokkur fær tveir minuttir at svara.
Fundurin endar við einum stuttum umfari, har hvør flokkur fær høvi at taka samanum.
Samanlagt eru 15 min. avsettir til hvønn flokkin, soleiðis at fundurin fer at taka umleið tveir tímar.
Fundarstjóri verður Regin Jacobsen.
Eftir fundin verður høvi at fáa ein kaffimunn og eitt politiskt prát.
Viðmerkjast skal, at fundurin kann síggjast og hoyrast umvegis internetið á www.faroemedia.com/val2011, og spurningar kunnu eisini setast valevnunum umvegis internetið.


text:
Ætlar landsstýrismaðurin at koma ovurstóru bústaðartrupulleikunum til lívs
Politikkur18-09-2018 - 09:30 - Jóanis Albert Nielsen
Munnligur fyrispurningur til landsstýrismannin í bústaðarmálum
1. Hvørji bráfeingis stig ætlar landsstýrismaðurin at taka fyri at koma ovurstóru bústaðartrupulleikunum til lívs?
2. Ætlar samgongan at seta serliga játtan av við eykajáttan í ár fyri at koma sperdum familjum í bústaðarneyð til hjálpar í skundi?
Tað er skelkandi og hugstoytt at hoyra um ræðuligu bústaðarneyðina, sum bæði familjur við børnum og einstaklingar eru í. Í kringvarpinum í farnu viku hoyrdist um eina mammu við fleiri børnum, sum yvir lutfalsliga stutta tíð hevði skift bústað 7 ferðir, og at teirra lív nú kann sigast at vera pakkað niður í kuffert, tí tey vita ikki, um og nær tey næstu ferð skuldu flyta. Í løtuni búgva tey hjá góðhjartaðum fólki, sum hevur hýst teimum fyribils. Fólkavøksturin tykist at vera komin óvart á og tykist samgongan ikki at hava eina loysn til tey mongu, sum eru í bústaðarneyð. Tørvur er á politikki, sum megnar at fylgja við tíðini og skapa loysnir, sum veruliga muna. Landsstýrismaðurin hevur í fleiri umførum víst til almenna felagið Bústaðir, áður Húsalánsgrunnurin, sum eigur at lyfta uppgávuna. Men tað ger felagið ikki og tí er bólturin hjá landsstýrinum.
Bill Justinussen


text:
ANNIKA OLSEN Í ÍSRAEL
Í hesum døgum er Annika Olsen, borgarstjóri í Havn, á ferð í Ísrael.
Annika er í ferðalagi saman við 40 borgarstjórum úr høvuðsstøðum kring heimin. Tey vitja í Jerusalem, Tel Aviv og aðrastaðni kring Ísrael. Les meira ..
Endamálið við ferðini í Ísrael er menning og samstarv innan tøkni, har Ísrael liggur í fremstu røð.
Fundur við Benjamin Netanyahu, forsætisráðharra Ísraels er eisini á skránni hjá borgarstjórunum.
Vinafelagið Føroyar-Ísrael fegnast, at eisini Føroyar eru umboðaðar í hesum tiltaki, og ynskir Anniku góða ferð í Ísrael.
dp


text:
Baby buksur við sovandi kettum - Silver Pink - Stødd 74
Nýtt hjá Småfolk - Samstarv við ELTERN blaðið
ELTERN er tað úrslitarbesta blaðið í Týsklandi til tín við børnum. Blaðið skrivar greinar, um alt sum hevur við børn at gera.
Småfolk fer 2 tey næstu árini, yvir 8 kollektiónir, at sniðgeva og framleiða snið í samarbeiði við ELTERN.
Vit hava saman sett tí vælkendu skandinavisku tilgongdina til barnamótan, við tí týsku siðvenjuna og dámligu virðini
Kollektiónurnar innihalda bæði snið til pinkubørn og størri.
Tilfar: 50% Bummull/ 45% Modal/ 5% Elasthan


text:
Fleiri grønar bilar í 2030
Kristianna Winther Poulsen, løgtingskvinna fyri Javnaðarflokkin, heldur, at vit eisini í Føroyum eiga at seta okkum sum mál at gevast at selja bilar, sum koyra við brennievni. Hon fegnast eisini um, at samgongan hevur lagt uppskot fyri Løgtingið um at leingja freistina fyri at fáa endurgoldið MVG av el- og vetnisbilum.
Í síðstu viku viðmældi danska Klimarådet, at danir skulu gevast at selja bilar, sum burturav ella partvís koyra við brennievni. Og týsdagin kunngjørdi danski forsætisráðharrin, Lars Løkke Rasmussen, at stjórnin hevur sett sær hetta mál.
- Eg haldi, at hetta er eitt gott hugskot, og eg ætli mær at hyggja nærri at, hvussu vit í Føroyum eisini kunnu náa hesum máli, sigur Kristianna Winther Poulsen, løgtingskvinna fyri Javnaðarflokkin, sum í sama viðfangi fegnast um, at samgongan hevur lagt eitt uppskot fyri Løgtingið um at leingja freistina fyri at fáa endurgoldið MVG av el- og vetnisbilum.
Kristianna Winther Poulsen heldur, at tað er í tøkum tíma, at verulig átøk verða gjørd fyri at verja umhvørvið. Fyrr í ár boðaði hon frá, at hon heldur, at vit eiga at banna ávísum vørum úr einnýtisplasti, sum ofta endar í havinum.
- Vit síggja tað, at londini rundan um okkum eru farin at handla. Í nógv ár hava vit tosað um at verja umhvørvið, men tíðin er komin at leggja meiri ítøkiligar handlingar í orðini. Vit skulu framhaldandi leggja stóra orku í at upplýsa um umhvørvisvernd, men eg haldi eisini, at vit eiga at hyggja nærri at, hvørjar reguleringar kunnu gerast, sum veruliga gera mun. Einnýtisplast er eitt hugskot og bilar uttan brennievni er eitt annað, sigur Kristianna Winther Poulsen, sum í løtuni er í ferð við at finna útav, hvussu hetta kann gerast.
Kristianna Winther Poulsen verður at hoyra á tiltakinum Plastik Planurin, sum verður í Norðurlandahúsinum 17. oktobur frá kl. 19-21.


text:
Fugloyartúrur
Í góðveðrinum fríggjadagin 23. juli 2010 skuldi nýggja farleiðin til Fugloyar roynast. Siglt varð av Hvannasundi um Svínoyareið til Kirkju og Hattarvíkar. Har fóru vit í land og spákaðu ígjøgnum bygdina. Síðani fóru vit niðanfrá og gingu fram við allari røðini á Eystfelli úr suðri í norður, har vit sóu niður í Eiðsvík.
Komin oman aftur á eiðið, fingu vit okkum ein bita, áðrenn vi fóru til gongu til Kirkju eftir vegnum. Har vitjaðu vit gomlu lendingina og spákaðu ígjøgnum bygdina. Av tí at Ritan var nógv seinka, tí hon sigldi um Svínaoyarvík, kundu vit liggja sum kópar og sóla okkum í vesturskini á helluni eystanfyri lendingina ein góða løtu. Heimaftur varð silgt um Svínoyarvík til Hvannasunds.


text:
Hornorkestrið hevur konsert í fimleikahøllini á Glyvrum mikukvøldið kl.
20.00.
Nú mikukvøldið 16. apríl kl. 20.00 hevur Nes Sóknar Musikkfelag, og ein Messing kvintett úr Havn, konsert í fimleikahøllini á Glyvrum. Tað er venjarin í báðum orkestrunum, Kenneth Jones, ið stjórnar. Skráin hjá Hornorkestrinum er tað, ið framførast skal á Musikkstevnuni í ár, sum hildin verður í Trongisvági 18. og 19. apríl. Millum annað verður spæld ein Euphonium duett, My And My Shadows, sum Rebekka Hjørleifsdóttir og Anna Magnussen spæla saman við orkestrinum.


text:
Niels Petersen
04.10.2016 - 20:41
Ítróttur > Ítróttur > Hondbóltur
Landsliðsvirksemi hjá HSF og føroyskum hondbólti økist í hvørjum. Seinastu trý árini er virksemi økt fyri hvørt ár, og kappingarárið 2016/17, sum júst er byrjað, setur landsliðsvirksemið aftur met. Eisini verða dystir og kappingar heima í Føroyum, m.a spæla A-landsliðini bæði hjá kvinnum og monnum sínar undankappingar heima í Føroyum í næstum.
A-landsliðið hjá monnum spælir EM undankapping
Manslandsliðið, sum í fjør vann Emerging Nations Cup í Kosovu, skal í 13. – 15. januar 2017 á heimavølli spæla EM undankapping, stig 1.
Føroyar eru í bólki A, saman við Grikkalandi og Kýpros. Vinnarin av bólkinum fer víðari til stig 2, sum er veruliga undankappingin, sum verður spæld í átta bólkum á fýra lið.
Tveyarin og trýarin í kappingini fáa ein møguleika afturat at spæla seg víðari, umvegis Emerging Nations Champiosnhip, sum verður í juli 2017, har vinnarin eisini sleppur víðari til stig 2.
Sum liður í fyrireikingunum fer A-landsliðið hjá monnum dagarnar 3.- 6. november at luttaka í eini spennandi venjingarkapping í Póllandi, har hini luttakandi liðini eru Póllandi B, Danmark B og Estland.
Landsliðsvenjarar eru Kári Nielsen og Birgir Hansen.
A-landsliði hjá kvinnum spælir HM undankapping
Kvinnulandsliðið skal dagarnar 2. – 4. desembur 2016 spæla undankapping til HM í Føroyum. Vit eru í bólki 3, saman við Makedonia, Íslandi og Eysturríki.
Stútt og støðugt kemur virksemið hjá kvinnulandsliðnum í fasta legu. Hetta er næsta stóra uppgávan hjá kvinnulandsliðnum eftir at liðið í juni 2015 spældi EM undankapping. Komandi summar er so ætlanin, at liðið aftur skal spæla EM undankapping.
Liðið fer í samband við fyrireikingarnar til HM dystirnar til Danmarkar á venjingarlegu í Århus dagarnar 20. – 23. oktober.
Venjarar eru Andreas F. Hansen og Scott Harrington.
U21-landsliðið hjá monnum spælir HM undankapping
U21-manslandsliðið (aldursbólkur 1996 og 97) er meldað til HM undankappingina, sum verður spæld dagarnar 6. – 8. januar 2017. Lutakastið verður nú fríggjadagin 7. oktobur.
Venjarar hjá U21-liðnum eru Kári Nielsen og Ingi Olsen
U19-landsliðið hjá kvinnum spælir EM undankapping
U19-kvinnulandsliðið (aldursbólkur 1998 og 99) er meldað til EM undankappingina, sum verður spæld dagarnar 17. – 19. marts 2017. Lutakastið verður mikudagin 12. oktobur. Høvuðssavningarnar í fyrireikingunum verða í heystfrítíðini og í jólafrítíðini.
Venjarar hjá U19 kvinnulandsliðnum eru Harald Bjørgvin og Bárður Johannessen.
U17-landsliðið hjá kvinnum spælir European Championship
U17 kvinnulandsliðið (aldursbólkarnir 2000 og 2001) skal í august 2017 spæla EM kapping eftir nýggja leistinum hjá EHF. Fari verður burtur frá undankappingum og ístaðin er EM kappingin deild upp í deildir.
Tey londini, sum eru styrkismett á teimum 16 fremstu plássunum spæla sjálva kappingina um europameistaraheitið, U17 women´s EURO 2017, meðan restin av tilmeldaðu londunum verða deild í hóskandi bólkar og spæla U17 women´s Championships 2017, har vinnararnir flyta upp og spæla U19 women´s EURO 2019, sostatt tá somu aldursbólkar í 2019 spæla EM kapping fyri U19-kvinnulandslið.
Føroyar skulu til Makedonia saman við 9 øðrum londum, sum umframt vertslandið eru Pólland, Slovenia, Bulgaria, Ísland, Ísrael, Kosovo, Grikkaland og Sveis. Londini eru deild í tveir bólkar, har Føroyar eru í bólki saman við Makedonia, Póllandi, Sveis og Grikkalandi. Londini spæla síðani um endaliga plássið móti tí liðnum í hinum bólkinum, sum fekk samsvarandi pláss.
Tað vil siga, at 1-ararnir spæla um 1. plássi og uppflyting, 2-ararnir um 3. plássið og so framvegis.
Venjarar hjá U17 kvinnulandsliðnum eru Sonni Larsen og Julian Johansen.


text:
Ari av Rana
23.01.2018 - 13:55
Miðlarnir hava nú fingið inntil í ákæruritið móti Peter Madsen. Í ákæruritinum stendur at, at Peter Madsen bant og skemdi Kim Wall niðri í kavbátinum Nautilus, áðrenn hann drap hana.
Madsen hevði ikki bert avgjørt, at hann ætlaði at drepa Kim Wall, áðrenn tey fóru í kavbátin. Hann legði alt drápið til rættis. Hann tók sag, knív, skerpað skrúvubløð, plastikkstrips og rør við í kavbátin.
Løgreglan metir, at Peter Madsen drap Kim Wall við antin at skera hálsin yvir ella kvala hana, eftir at hann hevði skemma hana.
Peter Madsen er ákærdur fyri at hava dripið Kim Wall, og fyri at hava havt ósømiligan umgang við líkinum. Eisini heldur løgreglan at Kim Wall var úti fyri øðrum kynsligum ágangi enn sex av serliga vandamiklum slag. Og at endans verður Peter Madsen ákærdur fyri trý ymisk brot á siglingarlógina, eitt nú fyri at hava sett lívi hjá manningini á einum farmaskipi og ferðafólk á einum ferðamannaskipi í váða, skrivar TV2.


text:
Setursskúli í Haraldssundi
Í døgunum 2. - 4. juni 2015 vóru vit á setursskúla í Haraldssundi á Kunoynni. Vit búðu í Bygdarhúsinum, har umstøðurnar vóru framúr góðar.
Fyrsta dagin vóru vit á staðnum og hugnaðu okkum. Næmingarnir fingu tíðina at ganga við at fiska, fanga krabbar í fjørðuni, spæla borðspøl, sparka o.a. Um kvøldið var skipað fyri einum gongutúri til Klaksvíkar.
Næsta dagin fóru vit við Sam til Kalsoynaa, har vit vitjaðu bygdirnar Mikladal, Trøllanes og Syðradal.
Í Mikladali hittu vit kópakonuna, sum heilsaði okkum so fríð. Eisini Spældu vit blikka.
Á Trøllanesi sluppu vit at keypa í hugnaligu kioskini. Eisini sluppu vit at vitja eitt fjós, har trý heimalomb og nakrir dunnuungar búðu. Summi børn valdu at fara ein gongutúr.
Tá vit komu til Syðradals, vóru framvegis tveir tímar, inn til ferjan kom, so vit høvdu góða tíð til at hyggja runt. Summi børn spældu spæl, meðan onnur fóru oman í fjørðuna at fanga krabbar. Ari var so heppin at finna ein høgguslokk.
Afturkomin til Klaksvíkar fóru vit at svimja í teirra forkunnuga svimjihøll.
Bussurin heintaði okkum við svimjihøllina og koyrdi okkum aftur til Haraldssunds, har vit ótu Burritos og seinni drekkamunn, meðan vit hátíðarhildu, at Katrin nú eisini var vorðin tannáringur ;)
Seinasta dagin varð ruddað av og gjørt klárt til fráferð. Síðani fóru vit til Kunoyar bygd, har vit vit fóru beinleiðis í viðarlundina. Mong børn megnaðu at klintra upp á eyðkenda steinin. Eisini klintraðu summi í trøum. Síðani gekk leiðin om í bygdina, har vit líka náddu at taka myndir uttan fyri bygdarskúlan ( sum má sigast at vera ein kontrast til okkara skúla), áðrenn leiðin gekk aftur til heimstaðin. Alt í alt má sigast, at vit høvdu ein serstakliga góðan túr!


text:
Sambært Løgtingslóg nr 67 frá 9. juni 1988 um mynstring við seinni broytingum, og sambært kunngerð nr. 2 frá 4. januar 1994, er mynstringarskylda á øllum skipum 20 bruttotons ella meira, undantikið útróðrarfør á føroysku landleiðunum, sum reka heimaútróður og ætlandi ikki eru meira enn 48 tímar heimanífrá. Stuttleikafør í strandasigling eru eisini undantikin.
Á fiskiskipum verður mynstrað fyri hvønn túrin sær. Oyðublaðið mynstringarlisti skal fyllast út og sendast til Sjóvinnustýrið sama dag, sum siglt verður, umvegis talgildu mynstringarskipanina.
Rættingar til manningarlistan kunnu tó verða gjørdar aftaná, at skipið er byrjað ferð sína, men skulu hesar fráboðast Sjóvinnustýrinum skjótast til ber.
Tá ið mynstrað verður, hevur skiparin ábyrgdina av, at lógarinnar reglur verða hildnar, og skal hann syrgja fyri, at mynstringarlistin er rætt útfyltur og undirskrivaður av báðum pørtum. Henda skylda áliggur eisini reiðara og reiðaríi sambært bæði manningarlóg, mynstringarlóg og sjómanslóg.
Oyðublað: Mynstringarlisti
Á ferðamanna- og handilsskipum verður mynstrað minst tvær ferðir árliga og tá ið tikið verður við ella farið verður av skipinum. Oyðublaðið hýruavtala skal fyllast út fyri ferðamannaskip í altjóða sigling og fyri handilsskip uttan mun til sigliøki.
Hýruavtala skal sendast til Sjóvinnustýrið, tá Sjóvinnustýrið biðjur um tað sbrt. § 7 í kunngerð nr. 43 frá 14. mai 2013 um skyldu arbeiðsgevarans at gera skrivliga avtalu við sjófólk um setanartreytirnar.
Oyðublað: Hýruavtala
Sambært sjómanslógini, sí niðanfyri, skal reiðarin syrgja fyri, at skrivlig avtala um setanartreytir verður gjørd við sjófólkið og skal hýruavtalan nýtast í hesum sambandi.
Í hýruavtaluni skal m.a. upplýsast:
- Navn og p-tal hjá viðkomandi sjófólki og starvið, sum sjófólkið er sett í
- Navn á skipi, umframt kallibókstavir ella IMO nummar
- Tað, ið avtalað er um avfaringarstað ella uppsagnarfreist
- Um sjófólkið er í føstum starvi
- Dagfestin fyri á- ella avmynstring
- Avtalaða hýran og dagur, frá tí hon verður roknað ella vísast kann til hvørjum sáttmála viðkomandi er settur eftir.
- Siglingarøki, sum sjófólkið er ella hevur verið í, í sambandi við tænastuna.
Gevið gætur: Eintak av mynstringarlista ella hýruavtaluni skal altíð verða tøk umborð saman við øðrum skipsskjølum.


text:
Tað er lætt og ómakaleyst at bíleggja ferðaseðil her á síðuni. Ivast tú í onkrum ert tú sjálvandi vælkomin at seta teg í samband við kundatænastuna á 34 10 00 ella við at senda ein teldupost til [email protected]
Er talan um bólkar á í minsta lagi 10 fólk, skulu tit seta tykkum í samband við okkara Kundatænastu á 34 10 00 ella senda fyrispurning við oyðublaðnum HER>>
GG! Ert tú við barn og ert sett at eiga innan tvær vikur, kanst tú ikki flúgva við Atlantic Airways. Ert tú sett at eiga innan fýra vikur, eigur tú at vísa eina læknaváttan við innskrivingardiskin, sum staðfestir, at ein lækni hevur góðkent ferðina frá einum læknaligum sjónarmiði og bert so leingi, sum flogferðin ikki er longri enn fýra tímar.
Læknaváttanin skal í mesta lagi vera 10 dagar gomul.
Hvussu nógv kostar ein ferðaseðil til eitt barn?
Børn yngri enn tvey ár uttan egið setur gjalda 10% av ferðaseðlaprísinum. Børn yngri enn 12 ár við egnum setri gjalda 50% av ferðaseðlaprísinum + avgjøld.
Kann eitt barn ferðast einsamalt?
Eitt barn skal vera fylt fimm ár fyri at ferðast einsamalt. Upplýsast skal, hvør fylgir barninum avstað, og hvør heintar tað við komu. SÍ SKJAL HER
Ein flogterna heldur eyga við barninum í flogfarinum. Eykagjald fyri hesa tænastu kostar DKK 250. Ferðaseðlar til børn, sum ferðast einsamøll, kunnu bert keypast hjá Kundatænastu okkara ella hjá ferðaskrivstovunum. LES MEIRA.
Netbílegging til pinkubørn
Smábørn yngri enn tvey ár uttan setur verða knýtt at navninum á fyrsta ferðandi í bíleggingini á netinum.
Onkuntíð er neyðugt hjá børnum at ferðast einsamøll. Atlantic Airways hevur tí eina tænastu, har vit bjóða okkum til at ansa barninum á ferðini.
Hendan tænastan er fyri børn millum 5 og 15 ár. Børn 5-11 ár skulu nýta hesa tænastu; fyri børn millum 12-15 ár er tænastan sjálvvald.
Er barn títt millum 5 og 11 ár og ferðast saman við einum, sum er 16 ár ella eldri, er ikki neyðugt at bíleggja hesa tænastu.
Best er at bíleggja ferðina í góðari tíð fyri at tryggja, at barnið fær váttað pláss, tí tað er avmarkað, hvussu níogv børn kunnu ferðast einsamøll á hvørjari ferð.
Henda tænasta kostar 250 kr. fyri hvønn vegin.
Tú skalt útfylla eitt handfaringarskjal. Tað inniheldur persónsupplýsingar hjá barninum, ferðaskrá, navn á tí persóni, sum kemur eftir barninum við komu og undirskrift hjá foreldur/verja. Til ber at taka handfaringarskjalið niður og fylla tað út nú.
Tú skalt hjálpa barni tínum at innskriva viðførið á flogvøllinum. Tú skalt altíð vísa galdandi samleikaprógv við innskriving, líkamikið hvagar barnið skal ferðast, og tú skalt vera á flogvøllinum, til flogfarið er farið á flog.
Starvsfólk hjálpa síðani barni tínum gjøgnum trygdareftirlitið og allan vegin út í flogfarið, ansa eftir tí umborð og fylgja barninum út við komu.
Tað ber ikki til at koma eftir barninum við flúgvaran, tá ið hann er lendur. Starvsfólk fylgja barninum frá flogfarinum, eftir viðførinum og út ígjøgnum toll- og passeftirlitið. Síðani verður barnið latið tí persóni, sum er komin at taka ímóti (tann, sum stendur á handfaringarskjalinum). Fyri at tryggja, at tað er tann rætti persónurin, skal viðkomandi, sum kemur eftir barninum, vísa galdandi samleikaprógv.
Eru seinkingar ella líknandi, verður ansað serliga væl eftir barninum. Vit syrgja fyri, at tú sum foreldur/verji verður kunnað/ur um allar broytingar. Barnið er ongantíð uttan umsjón.
GG! Um tað við fráferð er ivamál, hvørt tað ber til at lenda á ferðamálinum ella ikki (t.d. orsakað av toku ella vánaligum veðri), kann barnið ikki ferðast einsamalt.
Vit átaka okkum ikki at hjálpa barninum við at keypa í tollfría handlinum við fráferð/komu. Tó kunnu vit vísa á, at tað ber til at keypa og rinda fyri vørur frammanundan á heimasíðuni hjá Duty Free FAE. So er vøran klár at koma eftir, tá ið barnið fer avstað ella lendir.
Hundurin ella kettan skulu vera í IATA-góðkendari tasku/kassa fyri at sleppa í kabinuna. Djór og taska mugu tilsamans í mesta lagi viga 8 kg. Djór, sum skulu við í kabinuna, verða roknað sum eitt stykki av handviðføri. Størsta mát á tasku er 43 x 31 x 20 cm.
Um hundurin ella kettan vigar meira enn 8 kg, skal djórið í lastarúmið í IATA-góðkendum kassa.
Vinarliga útfyll ein flutningskjal, tá tú ferðast við djórum og lat skjalið inn til skrivstovu okkara á flogvøllinum.
Tað ber ikki til at ferðast við djórum til Edinburgh, men tað ber til at bíleggja djóraflutning úr Edinburgh til Føroya.
GG! Djóraflutningur í kabinuni kostar DKK 199 fyri hvørt djór, og djóraflutningur í lastarúminum kostar DKK 399 fyri hvørt djór.
Vinaliga legg til merkis, at ferðast tú við dýrum skal hetta bíleggjast frammanundan og í seinasta lagi 48 tímar áðrenn fráferð. Flutningurin skal bíleggjast, har tú hevur keypt tín ferðaseðil. Hevur tú keypt ferðaseðilin hjá Atlantic Airways kanst tú ringja til okkum á tlf. 34 10 00 ella skriva til [email protected]
Í sambandi við djóraflutning verða tit vinarliga biðin um at lesa heimasíðuna hjá Heilsufrøðiligu Starvsstovuni og undir "Viðføri" á heimasíðu okkara HER.
Bílegging av húsdjóraflutningi
Flutningur av húsdjórum skal altíð bíleggjast frammanundan og góðkennast til flutning, áðrenn djórini kunnu takast við. Hetta skal gerast í seinasta lagi 48 tímar áðrenn fráferð. Ring á 34 10 00 og bílegg húsdjóraflutning.
Fyri at tryggja bestu hjálpina tær tørvar á ferðini, má ferðaseðilin og hjálpin bíleggjast samstundis og í seinasta lagi 48 tímar áðrenn fráferð. Um tú bíleggur seinni, vilja vit gera okkara besta fyri at hjálpa tær. Á hesi síðuni finnur tú kunning um ymisku tænasturnar, sum vit bjóða ferðandi við skerdum førleika. Lesið vinarliga okkara reglugerðir og treytir.
Kann eg ferðast uttan fylgjara?
Tey flestu ferðandi við skerdum førleika kunnu ferðast við Atlantic Airways uttan fylgjara. Fyri at varðveita trygdina hjá øllum ferðandi, eisini til ferðandi við skerdum førleika, og fyri at sleppa undan, at ein møgulig evakuering verður seinkað, eru tað einstøk ferðandi, sum mugu hava ein fylgjara við sær á ferðini. Hetta er eitt krav sambært undantakstreytunum, sum lýstar eru í (EF) 1107/2006 grein 4.2.
Fylgjari
Ein fylgjari ella røktari er tann persónurin, sum hevur ábyrgdina av, at tú hevur tað gott, meðan tú fert umborð/úr flogfarinum, vanligu trygdini hjá tær á flogferðini, og at tú fært neyðugu hjálpina í sambandi við evakuering. Fylgjarin skal vera minst 18 ára gamal/gomul og sita við síðuna av tær.
Fylgjarin kann ikki vera fylgjari hjá fleiri ferðandi samstundis.
Legg til merkis! Okkara flogtænastufólk skulu ikki lyfta teg frá flogsetrinum til koyristól og skulu ikki hjálpa tær á wc ella í sambandi við heilivág. Tey kunnu hjálpa eitt sindur til í sambandi við mat, men annars ikki hjálpa tær at eta.
Góð ráð viðvíkjandi ferðafólkum við skerdum førleika
Fyri at kunna geva okkara ferðandi best møguligu hjálpina, og í samsvari við EU-fyriskipan 1107/2006, mugu vit hava upplýsingar um tín tørv á hjálp í seinasta lagi 48 tímar undan fráferð fyri at kunna ábyrgdarhavandi á flogvøllinum um neyðugu hjálpina.
Vísandi til European Aviation Regulation, EU-OPS 1.070(a), má operatørurin tryggja, at øll ítróttarvápn, sum skulu við flogførum, eru fráboðað av operatørinum.
Kundar, sum ætla at flyta ítróttarvápn, skulu boða Atlantic Airways skrivliga frá. Hetta kann antin gerast, tá ið bókingin verður framd gjøgnum eina av ferðaskrivstovunum ella við at senda vápna-útgreiningarnar, har vápnaslag og seriunummar eru upplýst til [email protected]
Tú skalt eisini boða frá, um tú hevur lóður við tær ella ikki.
Ferðandi, sum hava smittandi sjúkur, sleppa ikki umborð á okkara flogfør, um mett verður, at tann ferðandi er ein beinleiðis hóttan móti heilsuni og trygdini hjá øðrum ferðafólkum. Dømi um smittandi sjúkur kunnu vera skáldkoppar, reydlingar, meslingar o.líkn. Um tað við fráferð eru týðilig tekin uppá sjúku, skal ein hava læknaváttan hjá sær. Atlantic Airways hevur rætt til at avvísa ferðandi, sum ikki kunnu vísa neyðug skjalprógv.
Atlantic Airways bjóðar tænastur samsvarandi fyriskipanini hjá Europatinginum og Europaráðnum (EF) 1107/2006, og vit halda okkum til ásetingarnar í fyriskipanini um rættindini hjá virkisskerdum og rørsluskerdum í sambandi við loftvegis flutning.
Vit bjóða kundum okkara møguleika at angra keypið innanfyri 24 tímar frá, keypið er gjørt og fáa allan peningin aftur, tó í seinasta lagi tríggjar tímar áðrenn fráferð.
Um tú hevur bílagt eina ferð við Atlantic Airways og kanska skrivað skeivt navn, valt skeivan dag ella angrað títt keyp, kanst tú fáa allan flogferðaseðilin endurgoldnan, um tú setur teg í samband við okkum innan 24 tímar frá keypstíðspunktinum.
Hvussu geri eg tað?
Tú kanst ringja til Kundatænastu okkara á +298 34 10 00 ella senda ein teldupost til [email protected]
Minst til at viðmerkja navn á ferðandi og bíleggingarnummar - restini taka vit okkum av!
Hvat um eg angri mítt keyp, og tit hava stongt (vikuskifti ella heiligdagar)?
Tað týdningarmesta er, at tú gert vart við teg innan teir 24 tímarnir eru farnir. Send okkum ein teldupost á [email protected] við omanfyrinevnda. Tá er tað tíðspunktið, ið vit hava móttikið tín teldupost, ið er galdandi.
(Serligar treytir eru galdandi fyri bólkaferðir og pakkaferðir. Hesar verða upplýstar í bíleggingarsamskiftinum.)


text:
Jákup Mikkelsen (politikari)
- Fyri at lesa um føroyska landsliðsfótbóltsleikaran, sí Jákup Mikkelsen (1970).
Jákup Mikkelsen (føddur 22. august 1957 í Klaksvík) er ein føroyskur vinnulívsmaður og politikari (FF). Hann er útbúgvin lærari frá Føroya Læraraskúla í 1984, men hevur tey seinastu árini verið dagligur leiðari hjá J.F. Kjølbro Heilsølu í Klaksvík.
Innihaldsyvirlit
Politisk lívsleið[rætta | rætta wikitekst]
Hann var býráðslimur í Klaksvík 1984–1992. Hann kom inn á Føroya Løgting sum varafólk á fyri Norðoyar 2002–2008, og møtti fast fyri Anfinn Kallsberg 2002–2004 og fyri Jógvan við Keldu 2004–2005. Mikkelsen varð í 2008 valdur beinleiðis inn á Ting. Hann var formaður í Løgtingsins Trivnaðarnevnd 2008–2011 og fiskimálaráðharri í Stjórnini hjá Kaj Leo Johannesen II 2011–2012. Hann er formaður fyri tingbólkin ha Fólkaflokkinum síðan 2012 og virkaði eisini í tí leiklutinum 2008–2011.
Landsstýrissessir[rætta | rætta wikitekst]
- 2011-12 Landsstýrismaður í fiskivinnumálum
Løgtingsnevndir[rætta | rætta wikitekst]
- 2011–2015 formaður í Uttanlandsnevndini
- 2008–2011 formaður í Trivnaðarnevndini
- 2004–2005 limur í Mentanarnevndini
- 2002–2004 limur í Landsstýrismálanevndini
- 2002–2004 limur í Mentanarnevndini
Keldur[rætta | rætta wikitekst]


text:
27. juni 2018Nr. 92
Kunngerð um serlig førleikakrøv til manning við skipum, fevnd av IGF-koduni
Við heimild í § 10, stk. 1, § 11, stk. 1, § 17, stk. 4 og § 25, stk. 5 í løgtingslóg nr. 63 frá 3. juli 1998 um manning av skipum, sum broytt við løgtingslóg nr. 75 frá 25. mai 2009, løgtingslóg nr. 71 frá 30. mai 2011 og løgtingslóg nr. 52 frá 12. mai 2015, og í samráð við umboð fyri reiðara- og sjómannafeløgini, verður ásett:
Allýsingar
§ 1. Í hesari kunngerð merkir:
1) IGF-kodan: Altjóða kodan um trygd á skipum, sum nýta gass ella annað brennievni við lágum flammupunkti sum drívmegi. Nærri allýst í altjóða sáttmálanum um trygdina fyri mannalívum á sjónum (SOLAS) reglu II-1/2.29.
2) STCW: Altjóða sáttmálin um útbúgving av sjófólki, sjóvinnubrøv og vaktarhald umborð á skipum.
Tænastu við skipum, fevnd av IGF-koduni
§ 2. Áðrenn arbeiðsuppgávurnar verða tillutaðar umborð, skal skiparin tryggja sær, at øll sjófólk, sum verða sett í starv ella í tænastu umborð, fáa hóskandi kunning og leiðbeining um skipið og útgerð tess við tilknýti til teirra arbeiðsuppgávur umborð.
Stk. 2. Sjófólk, sum hava serligar trygdaruppgávur í sambandi við handfaring ella nýtslu av brennievni, ella við ábyrgd av neyðtilbúgvingini í hesum sambandi, skulu hava galdandi førleikaprógv til skip, fevnd av IGF-koduni, STCW kap.V/3, grein 5.
Stk. 3. Skiparar, maskinmeistarar og ein og hvør annar við beinleiðis ábyrgd av handfaringini og nýtsluni av brennievni og brennievnisskipanum umborð, skulu hava galdandi leiðaraprógv til skip, fevnd av IGF-koduni, STCW kap. V/3, grein 8.
Førleikaprógv til skip, fevnd IGF-koduni, STCW kap. V/3, grein 5
§ 3. Fyri at fáa førleikaprógv til skip, fevnd av IGF-koduni krevst, at umsøkjari hevur:
1) heilsuváttan, sum er galdandi fyri ta tænastu, sum prógvið gevur rætt til, og
2) í mesta lagi 5 ár áðrenn førleikaprógvið verður útskrivað, staðið góðkent skeið í grundleggjandi venjing til tænastu við skipum, fevnd av IGF-koduni, STCW kap. A-V/3, grein 1.
Leiðaraprógv til skip, fevnd av IGF-koduni, STCW kap. V/3, grein 8
§ 4. Fyri at faa leiðaraprógv til skip, fevnd av IGF-koduni krevst, at umsøkjari hevur:
1) heilsuváttan, sum er galdandi fyri ta tænastu, sum prógvið gevur rætt til,
2) í mesta lagi 5 ár áðrenn leiðaraprógvið verður útskrivað, staðið góðkent skeið í víðkaðari venjing til tænastu við skipum, fevnd av IGF-koduni, STCW kap. A-V/3, grein 2 og eftir staðið skeið og
3) 1 mánað siglingartíð í starvi, har førleikaprógv, sbrt. § 2, stk. 2 er kravt og kann skjalprógva í hesum tíðarskeiðið at hava verið við til í minsta tríggjar bunkringar.
Stk. 2. Tvær av trimum uppgávum, sbrt. stk. 1, nr. 3, kunnu útinnast við góðkendari similatorvenjing, sum partur av skeiðnum, sbrt. stk. 1, nr. 2.
Útgáva av prógvi og gildistíð
§ 5. Sjóvinnustýrið útskrivar prógv, sbrt. § 3 og § 4, sbr. tó stk. 4. Prógv verður útgivið í tí skapi, sum Sjóvinnustýrið fyriskipar.
Stk. 2. Prógv, sbrt. §§ 3 og 4 er í gildi í 5 ár, roknað frá tí degi, tað er útskrivað.
Stk. 3. Endurnýggjan av prógvi, sbrt. §§ 3 og 4 kann í fyrsta lagi fara fram 6 mánaðir, áðrenn prógvið gongur út.
Stk. 4. Sjóvinnustýrið kann heimila øðrum persónum ella stovnum at skriva út prógv givin við heimild í §§ 3 og 4.
Endurnýggjan av prógvi
§ 6. Fyri at endurnýggja prógv, sbrt. §§ 3 og 4, krevst, at umsøkjari hevur heilsuváttan, sum er galdandi fyri ta tænastu, sum prógvið gevur rætt til og antin hevur:
1) 3 mánaðir siglingartíð seinastu 5 árini við skipum, fevnd av IGF-koduni, ella
2) staðið viðkomandi endurnýggjanarskeið.
Revsifyriskipanir
§ 7. Brot skiparans á § 2 verður revsað við sekt ella fongsli í upp til eitt ár.
Gildiskoma
§ 8. Henda kunngerð kemur í gildi 1. juli 2018.
Skiftisreglur
§ 9. Sjófólk, fevnd av § 2, stk. 3 og sum hava galdandi leiðaraprógv til gasstangaskip, STCW kap. A-V/1-2, grein 2, verða mett at lúka kravið um skeið, sbrt. § 4, stk. 1, nr. 2, tá ið tey:
1) lúka krøvini um bunkringar í § 4, stk. 1, nr. 3 ella kunnu skjalprógva at hava havt í minsta lagi tríggjar uppgávur í sambandi við at landa og lossa umborð á einum gasstangaskipi, og
2) hava í minsta lagi 3 mánaðir siglingartíð, seinastu 5 árini umborð á:
a) skipum fevnd av IGF-koduni,
b) tangaskipum, sum føra farm fevndur av IGF-koduni, ella
c) skipum, sum nýta gass ella annað brennievni við lágum flammupunkti sum drívmegi.
Uttanríkis- og vinnumálaráðið, 27. juni 2018
Poul Michelsen (sign.)
landsstýrismaður
/ Herálvur Joensen (sign.)


text:
Bussleiðin skal nú í løgtingið
Politikkur17-09-2018 - 22:21 -
Munnligur fyrispurningur
til
Henrik Old, landsstýrismann
viðvíkjandi bygdaleiðum
1. Hevur
landsstýrimaðurin ætlanir um at fáa broytt ferðaætlan hjá bygdaleiðum, so tær
passa til skúlatíðirnar í nýggju Glasum.
Viðmerkingar:
Glasir eru latnar upp og hópin av ungdómi gongur
har. Í bygdaleiðum eru mong ung lesandi hvønn morgun og hvønn seinnapart.
Áðrenn Glasir, var ferðaætlanin væl løgd í mun til skúlan, men so er ikki nú.
TD. fara ungdómar úr Vágum kl. 6.45 á morgni fyri
at møta á Glasi til skúlagongd, sum byrjar kl. 8.10. Tá koyra bygdaleiðir
framvið Glasi.
Seinnapartin hava næmingarnir frí kl. 15,25, men
bussurin fer kl. 15.15. Seinnapart koyrir bussurin ikki fram við Glasi, so tey
ungu mugu brúka býbussin fyri at koma til bygdaleiðir. Sostatt eru hesi ungu
ikki heima fyrr enn í fyrsta lagi kl. 17.30.
So fyri at vera undirvíst í 6 tímar, eru tey ungu
heimanfrá í nærum 11 tímar. Tað burdi borið til at lagt ferðaætlanina hjá
bygdaleiðum um, so hon passaði betur til skúlagongdina. Hetta hevði ikki kosta
eitt oyra eyka.
Tí verður hesin spurningur settur.
17.
september 2018
Jørgen Niclasen
løgtingsmaður


text:
Perlur: Verður lóggávan fylgd. Eftirlitið noktar innlit, skrivaði Oyggjatíðindi, 5. november 2010.
Oyggjatíðindi hevur biðið um alment innlit í fleiri viðurskiftir hjá Tryggingarfelagnum Føroyum, hvørs eftirlit er Tryggingareftirlitið, men striltið gongst, tí eftirlitið sigur seg skula hava gott samstarv við tey, ið eftirlitið er galdandi fyri.
Men fyrispurningurin um innlit í samskifti millum Tryggingina og Eftirlitið gongur báðar vegir. Haraftrat er søkt um innlit í íløgur hjá Tryggingini, og serliga í stórar íløgur, ið hava ført til staðfest stór tap. - 13. og 15 august 2008, skrivaði Oyggjatíðindi um endurtryggingarpolitikkin hjá Samtakinum, sum førdi til, at blaðið bleiv meldað til løgregluna, og blaðstjórin skuldsettur fyri at hava almannakunngjørt tilfar hjá tryggingini. Løgreglan valdi tó, at sleppa skuldsetingini, 1. Mai 2009.
Hetta hevur so ført til, at blaðið vil hava at vita, um samskifti var millum TF og Tryggingareftirlitið aftaná avdúkingina í blaðnum?
Og um tað var, so verður eisini biðið um alment innlit í tey skjølini.
- Kann Tryggingareftirlitið við hesi inlitsbønini, vísa til skjøl ella lógargreinar, ið loyva, at Tryggingarfelagið Føroya hevur tikið rættiliga stórt egiðhald innan tey ymisku tryggingarøkini, men samstundis hevur captivið á Guernsey (Faroe Insurance Company Guernsey ltd) verið nýtt til at tekna eina stop-loss trygging fyri Tryggingarfelagið Føroyar P/F?
- Kann ávísast við skjølum, at hesin endurtryggingarpolitikkurin hjá TF á Guernsey (Faroe Insurance Company Guernsey ltd), er eftir lógini? - Og hevur TF upplýst hetta fyri Eftirlitinum, og fingið loyvi?
Tryggingareftirlitið fær at vita, at Gunnar í Liða, stjóri, sigur í skjølum, at váðin við einum slíkum endurtryggingarpolitikki er, at um fleiri stórir skaðar henda sama ár, so vil úrslitið hjá felagnum vera týðuliga merkt av hesum, men hinvegin, so vil felagið øll vanlig og góð skaðaár, hava møguleika fyri at byggja upp grunnar í felagnum á Guernsey til at standa í móti við, tá ið stórir skaðar koma.
- Kann Tryggingareftirlitið við skjølum vísa á, at tað er loyvt, at byggja upp grunnar í felagnum á Guernsey, vildi blaðið vita. Og eisini:
Kann Tryggingareftirlitið skjalprógva, hvussu stóra ogn, TF eigur á Guernsey?
- Og kann Tryggingareftirlitið vísa til skjøl, sum prógva, at TF hevur upplýst um hesar grunnar, ella hetta virksemi á Guernsey?
Og er hetta loyvt eftir lógini, vildoi bklaðið hava at vita frá Tryggingareftirlitinum. Í skjølum, sum blaðið avdúkaði 13. Og 15. August, skrivaði TF, at í Í 2004 og 2005 vórðu í staðin nýttar 25 mió. kr. pr. ár til captivið á Guernsey, og í 2006 vóru nýttar 20 mió. kr. at keypa eina stopp-loss endurtrygging við.
Henda endurtrygging virkar á tann hátt, at um skaðarnir fyri egnu rokning í Tryggingarfelagnum Føroyum P/F er størri enn ávísa upphædd, so vil Captivið dekka næstu 200 mió. kr., skrivar Gunnar í Liða, stjóri um tryggingarpolitikkin fyri 2007.
Er hetta loyvt, og var Tryggingareftirlitið kunnað um hetta? - Í skjølunum, sigur stjórin tó, at í 2004 og 2005 vóru skaðarnir fyri egnu rokning minni enn henda upphæddin, men í løtuni tykist tað so, at skaðarnir fyri egnu rokning í 2006 verða so mikið stórir, at nakað verður rindað aftur úr Guernsey. -
Er hetta loyvt, og er Tryggigareftirlitið vitandi um hetta, og hevur Eftirlitið givið sína tilsøgn, og nær, varð spurt. Í loyniskjalinum stendur, at avgjørt var á nevndarfundi tann 5. september 2006 at halda fram við óbroyttari endurtrygging fyri 2007 í mun til 2006. T.v.s., at felagið einans keypir endurtrygging móti “stórum” skaðum eisini í 2007, og ikki keypir endurtrygging fyri smærru skaðarnar.
- Kann Tryggingareftirlitið við skjalainnliti vátta, at hendan mannagongdin hevur verið lýst, og at TF hevur havt fullan opinleika um hesi viðurskiftir áðrenn blaðið avdúkaði hetta 13. og 15. august 2008, vildi blaðið vita.
- Kann Tryggingareftirlitið vátta við skjalainnlitinum, at eginognin hjá TF er uppá 1,6 milliard, ikki hóttir solvensurin, hvørki av stóríløgu á amerikanska marknaðinum, Eik-samtakinum, Smyril Line (Norrønu), ella øðrum íløgum síðani fíggjarkreppuna, og nú Athenu, eins og í fjør, tá Poseidon brann.
Men svarið frá Tryggingareftirlitinum er skelkandi, tí stórur partur av fyrispurninginum er um prinsipiell tryggingarviðurskiftir, sum opinleiki annars er um alla aðra staðir:
Tryggingareftirlitið skrivar, m.a.: Meginreglan er, at allar upplýsingar um viðurskifti í ítøkiligum fyritøkum undir eftirliti verða mettar sum trúnaðarupplýsingar. Somuleiðis vera allar upplýsingar um kundar og um øll onnur líknandi viðurskifti mett sum trúnaðarupplýsingar.
Vísandi til tað, sum er ført fram omanfyri, kann Tryggingareftirlitið ikki ganga umsóknini um innlit á møti, av tí at fyrispurningurin vísir til eitt ítøkiligt felag, sigur Jógvan Thomsen, Stjóri á Tryggingareftirlitinum m.a. í grundgevingini, men vísir til Vinnukærunevndina, har kæra nú verður send, tí blaðið vil hava svar upp á Guernsey-gøluna, sum longu var kend í 2008.


text:
Saga Capital er nú market maker fyri Eik Banka í Íslandi21-12-2009
Eik Banki og Saga Capital í Íslandi hava gjørt avtalu um market making í Íslandi. Málið er at stuðla upp undir handilin við Eik-partabrøvum
Web-sending: Optimisma eftir amerikanska frágreiðing07-12-2009
Nýggjasta amerikanska arbeiðsmarknaðarfrágreiðingin peikar rætta vegin fyri virðisbrøv. Tað metir Eik Markets í hesi nýggju útgávuni av websendingini um virðisbrøv og virðisbrævamarknaðir
Eykaaðalfundur í Eik Banka05-12-2009
Eykaaðalfundur verður mánadagin 21. desember kl. 14.00 í høvuðssætinum Yviri við Strond 2 í Havn
Adventskalendarin á U!29-11-2009
Á heimasíðuni 18-25.fo er ein adventskalendari, ið ungdómsdeildin hjá Eik skipar fyri. Um tú skundar tær, ert tú við í lutakastinum um nøkur góð gávukort til jóla
Nú eru nýggjar upplatingartíðir í Eik29-11-2009
Upplatingartíðirnar í Eik eru broyttar frá 1. des. at rokna, so opið er hvønn dag kl. 9.30-16.00 - eisini hósdag. Tó verður framhaldandi møguligt hjá kundum at ringja inn og fáa ráðgeving til kl. 18.00 hósdag


text:
Føddur: 8. november 1972
Foreldur: Johild og Vilhelm Johannesen
H
Børn: Luitjen og Elias Akselsson Apol
Útbúgving: Løgfrøðingur/Advokatur
Yrki: Løgtingsmaður
Álitisstørv: Valdur á ting við valið 29. oktober 2011. Limur í Fíggjarnevndini og Vinnunevndini og varmaður í Trivnaðarnevndini og Uttanlandsnevndini.
Verið varmaður á tingi í fleiri tíðarskeiðum í 2008 og 2009
Landsstýrismaður í heilsumálum juni 2009 til februar 2011 og landsstýrismaður í fíggjarmálum februar til november 2011
Heimstaður: Maritugøta 79, FO-188 Hoyvík
Fartelefon: 75 20 40
Email: akselj@logting.fo


text:
Við at broyta Guð varð givin til kennar í kjøtinum til “hann sum birtist í holdi”, er sterkasta versið í N.T., sum lærir Jesu Christi Guddómleika, perverterað í ØLLUM nýmótans “bíblium”, báðum hinum føroysku “bíbliunum” íroknað. Eg góðtaki so IKKI slíkar “bíbliur” sum Bíbliur; ikki tí at eg hati nakað fólk, men tí at eg elski Guðs orð. Men, tað er opinbart fáur sum skilur slíkt.
Og uttan stríðsmál, mikil er loyndardómur gudiligleikans: Guð varð givin til kennar í kjøtinum, rættvísgjørdur í Andanum, sæddur av einglum, prædikaður Heidningunum, trúðin á í heiminum, móttikin upp inn í dýrd.
( I. Tim. 3:16 FKJ )